Rendkívüli helyzetet hirdettek Temerinben

Rendkívüli helyzetet hirdettek ki Temerinben tegnap a koronavírus-járvány miatt. A dél-bácskai településen jelenleg több mint 50 aktív fertőzöttet tartanak számon.

Temerinben kötelező a védőmaszk viselése zárt térben. Korlátozva van a vendéglátóipari egységek nyitvatartási ideje, valamint tilos 10 főnél tömegesebb rendezvényeket tartani.
A kialakult helyzet miatt a temerini egészségház is átszervezte a munkáját. Az általános osztályt covid-rendelővé alakították át.
A védőmaszkot a piacon is viselni kell, a medencekomplexum pedig zárva van.
Mirjana Šljivanac, Temerin: „Jelenleg szerintem nem jó a helyzet, és ez az emberek viselkedésén múlik. Fegyelemre van szükség, hordani kell a védőmaszkot, a kesztyűt, be kell tartani az előírásokat. Nem lehet védőmaszk nélkül mászkálni, és azt mondani, hogy velünk ez nem történhet meg. Sajnos így van, mi vagyunk a felelősek a jelenlegi helyzet kialakulásáért.”
Temerin esetében gondot jelent az is, hogy mindössze 20 kilométerre fekszik Újvidéktől. Napi szinten sokan ingáznak a két település között, illetve egyéb településekről is rendszeresen érkeznek vendégek a dél-bácskai településre.
Radoslav Ždrnja, Csúrog: „Mivel én krónikus beteg vagyok, félek. Szívbeteg vagyok és asztmás. Ne adja az Isten, hogy történjen valami, nehéz helyzetben lennék.”
A rendkívüli helyzet kihirdetésével a korábban bevezetett korlátozásokat szeretnék megerősíteni – mondta el Pásztor Róbert, a temerini válságtörzs tagja: „Az indok az, hogy 57 aktív fertőzött van. Ez meghaladja a kétszáz a százezerhez arányt, mivel Temerinnek 25-26 ezer lakosa van. Praktikus oka van az egésznek, de semmi külön intézkedést nem vezetünk be. Ezek az intézkedések eddig is hatályban voltak azzal, hogy most jobban oda lesz figyelve az ellenőrzésre, büntetések is lesznek.”
Pásztor Róbert elmondása szerint a járványügyi intézkedéseket azért is fontos összehangolni például az Újvidéken bevezetett korlátozásokkal, mert félő, hogy az ottani fiatalság a dél-bácskai településre jönne esténként szórakozni, ha itt dolgozhatnának a szórakozóhelyek. Ezzel pedig fennállna a veszélye annak, hogy gócpont alakuljon ki Temerinben.

Szombat óta rendkívüli helyzetet hirdettek Temerinben a koronavírus-járvány miatt.

Szombat augusztus 1-je volt.
Temerin 1 város
és község Vajdaságban.
Temerinben jelenleg
több mint 50 koronavírusos
beteg van, ezért kellett
a rendkívüli helyzet kihirdetése.
Temerinben kötelező
a védőmaszk viselése
zárt térben.
Temerinben tilos
olyan rendezvényt tartani,
ahol 10-nél több ember van.
A temerini piacon is kötelező
a védőmaszk.
A temerini medence is
zárva van
a koronavírus-járvány miatt.
Az éttermek és a kávézók
is rövidebb ideig
vannak nyitva.
Aki nem tartja be
a szabályokat,
az büntetést is kaphat.
Ilyen szabály például
a védőmaszk viselése.
Temerinben is,
és minden szerbiai településen
oda kell figyelni az embereknek,
hogy viseljék a védőmaszkot,
mossák gyakran a kezüket,
és tartsák be a 2 méteres
távolságtartást.
Így lehet legjobban védekezni
a koronavírus ellen.


Két rendszámfelismerő rendőrautó Szabadkának

Két új rendőrautóval gazdagodott a Szabadkai Rendőrigazgatóság. A két jármű rendszámfelismerő rendszerrel és kamerákkal is fel van szerelve a közlekedési rendészet igényeihez igazítva.

Szabadka Városa az autók beszerzésére és felszerelésére 8 millió 353 ezer dinárt különített el.
Két új Škoda Octavia kulcsát adta át Stevan Bakić Szabadka polgármestere a helyi rendőrség vezetőjének, Borivoj Mucaljnak. A polgármester elmondta, ezekkel a felszerelt járművekkel kívánják segíteni a rendőröket, hogy felügyeljék a közlekedést, illetve megelőzzék a baleseteteket.
Stevan Bakić, polgármester, Szabadka: „Ezekkel a járművekkel Szabadka Város Önkormányzata segíteni szeretné a közlekedési rendőröket a megelőző intézkedésekben és a felelőtlen sofőrök megfelelő szankcionálásában. Ezzel lehetőséget biztosítunk a közlekedési balesetek számának csökkentésére, ennek pedig a végső célja az emberi életek megóvása.”
Vladan Gajić, a szabadkai rendőrség közlekedési osztályának vezetője köszönetet mondott a városnak és a polgármesternek a jó együttműködésért, hogy hozzájárulnak a rendőrség sikeres munkájához.
Vladan Gajić, a szabadkai rendőrség közlekedési osztályának vezetője: „Olyan járművekkel tudunk dolgozni, amelyek a legmodernebb berendezésekkel vannak felszerelve, ami megkönnyíti a munkánkat és növeli a hatékonyságukat.”
Az autók beszerzésére és felszerelésére elkülönített 8 millió 353 ezer dinárból 5 millió 103 ezer dinárt fordítottak a két autó megvásárlására. A felszerelés költsége pedig 3 millió 250 ezer dinár volt. Szabadka Város további 336 ezer dinárt biztosított további kiegészítőkre az autókkal kapcsolatban.

Új rendőrautók Szabadkán

Két új rendőrautót kapott a Szabadkai Rendőrigazgatóság.

A 2 új rendőrautó rendszámfelismerő rendszerrel
és kamerákkal is fel van szerelve.
Szabadka Városának támogatásával
szerezte be a 2 új járművet a szabadkai rendőrség.
A 2 új rendőrautót Szabadka polgármestere
adta át tegnap a helyi rendőrség vezetőjének.
Szabadka polgármesterét Stevan Bakićnak hívják.
Tegnap január 27-e, péntek volt.
A polgármester elmondta, ezzel a 2 új járművel
segítik a rendőrség munkáját, hogy felügyeljék
a közlekedést és megelőzzék a baleseteket.
A 2 új rendőrautó még eredményesebbé teszi
a közlekedési rendőrök munkáját Szabadkán.


Készül az ideiglenes korcsolyapálya Szabadkán

A Harcosok Sorakozója lakótelepen lesz az ideiglenes korcsolyapálya, amelyet eredetileg a Városházánál állítottak volna fel - közölte a szabadkai Útgazdálkodási, Várostervezési és Lakásügyi Közvállalat.

A változtatásra technikai okok miatt volt szükség, így a lakótelep parkjában lesz. A 200 négyzetméteres pályát a jövő hét végén helyezik üzembe. Másik két településen, Bajmokon és Újzsedniken is helyeznek majd el korcsolyapályát, amely január közepéig lesz használható.

Készül az ideiglenes korcsolyapálya a szabadkai Harcosok Sorakozója lakótelep parkjában.

Azért lesz ideiglenes a korcsolyapálya,
mert meghatározott ideig lesz használható.
A karácsonyi időszakban lehet majd
korcsolyázni az ideiglenes korcsolyapályán.
Eredetileg ezt a korcsolyapályát úgy tervezték,
hogy a szabadkai Városháza előtt lesz.
Különböző okok miatt a Városháza előtt
nem lehetett felállítani az ideiglenes korcsolyapályát.
Jövő hét végére kész lesz
az ideiglenes korcsolyapálya.
Jövő hétvégén már lehet korcsolyázni
az ideiglenes korcsolyapályán
a Harcosok sorakozója lakótelepen.
Ezt a lakótelepet sokan úgy hívják, hogy Prozivka.
Jövő hétvége december 18-a, szombat
és december 19-e, vasárnap lesz.
Másik 2 településen is helyeznek majd el
ideiglenes korcsolyapályát.
Ez a 2 település Bajmok és Újzsednik lesz.
Az ideiglenes korcsolyapályák
január közepéig lesznek használhatóak.


Ingyenes lesz az óvoda Óbecse községben

Szeptembertől kezdve minden gyermek számára ingyenes lesz az iskoláskor előtti ellátás Óbecse község területén. A költségvetésből az idei évre erre a célra megközelítőleg 8,6 millió dinárt különít el a KKT.

A vállalkozóként dolgozó, férjével két kisgyermeket nevelő óbecsei Molnár Emese is örömmel értesült arról, hogy ezentúl ingyenes lesz az iskoláskor előtti ellátás a községben. „Minden szülő nevében mondhatom, hogy ez hatalmas segítség és könnyítés a családi költségvetés szempontjából, hiszen nekem két fiam is óvodás. Eddig ilyenre még nem volt példa, de reméljük, hogy sokáig így fog maradni.
- Havonta ez nagyjából mennyi pénz lenne, ha fizetni kellene?
- Két gyerekre ez körülbelül 8000 dinár lenne, ha teljes hónapot mennek a gyerekek óvodába.”
A községi költségvetés átütemezésével 8 millió 600 ezer dinárt különített el erre a célra az önkormányzat. A képviselők hétfőn döntöttek a témában.
Kiss Igor, elnök, KKT, Óbecse: „Ez mindenképpen fontos, hisz egyre többet beszélünk arról mi is a Vajdasági Magyar Szövetségben és a koalíciós partnereink is, hogy mennyire fontos támogatni a gyerekeket és a családokat, szülőket, ezáltal remélve a natalitás növekedését, de mindenképpen a családok jólétét ezzel segítjük.”
Az önkormányzat további kétmillió dinárt az óvodába járó gyerekek minőségi étkeztetésére fordít.

Ingyenes lesz az óvoda Óbecse községben

Szeptembertől ingyenes lesz az óvoda Óbecse községben.

Ingyenes lesz minden gyermek számára az óvoda
Óbecse községben.
Az óbecsei szülők örülnek ennek a hírnek.
Az ingyenes óvoda nagy könnyítést jelent
az óbecsei családok számára.
Így azok a családok, ahol 2 óvodás gyermek is van,
8 ezer dinárt tudnak megspórolni havonta.
Az Óbecse községben lévő óvodákban
külön odafigyelnek arra is, hogy a gyermekek
minőséges ételeket fogyasszanak.
A minőséges étel egészséges, finom és tápláló egyben.


Karácsonyi zenék, díszek, illatok

Mindez Magyarkanizsán, a városi téren, ahol péntek délután kezdetét vette a kétnapos adventi vásár. A szervezők gazdag és színes programokkal készültek minden korosztály számára.

Igazi ünnepi hangulat volt tegnap délután Magyarkanizsán. Az adventi vásárra az általános iskolások egy rendhagyó karácsonyi műsorral készültek, amire sokan voltak kíváncsiak. De emellett kézműves kirakodóvásár is várta a látogatókat, ahol megannyi karácsonyi kelléket, dísztárgyat lehetett megvásárolni.
Graovac Gutási Judit, árus:„- Főleg karácsonyra készültünk manókkal. Újdonság a textilfenyők, angyalkák, inkább most a karácsonyi ünnepekre és az adventre készültünk a dekorációkkal.
- Mi az, amit leginkább keresnek az emberek?
- Változó, de a manó állandó, és mindig azt kérik. Most az angyalkák, ami újabb és szívesen vásárolják az emberek, egy kis kedves apróság, akár ajándéknak, akár otthon díszíteni a lakást.”
A vásárt a Mikulás-futás koronázta meg, ahol közel 200 gyerek és felnőtt, többen közülük Mikulásnak öltözve tettek egy kört a fő utcán.
Papp Panka, Györke Szilárd, Magyarkanizsa:„- Én nagyon jól érzem magam.
- Én meg elvagyok ettől a csodától.”
A szervezők igyekezetek minden korosztályt megszólítani programjaikkal, ami sikerült is, hiszen rengeteg ember látogatott ki a térre.
Bodnár Ivett, idegenforgalommal megbízott munkatárs, Magyarkanizsa: „Az elmúlt évek tapasztalata azt mutatta, hogy a karácsonyi vásár közel a karácsonyi ünnepekhez már túl későnek bizonyul, ezért úgy döntöttünk, hogy inkább advent első vagy második vasárnapjára szervezzük ezt a rendezvényt, annak apropóján, hogy közösen kezdjük meg a hangolódást a karácsonyi ünnepekre.”
A karácsonyi dallamok sem maradtak ki a programból, a Jazz&Roll Mini ünnepi koncertjének köszönhetően. A délutánt pedig egy tüzes előadás zárta, ugyanis egy tűzzsonglőr produkciója következett. A rendezvény a hétvégén is folytatódik.

Karácsonyi zenék, díszek, illatok Magyarkanizsán

Pénteken délután kezdődött az adventi vásár Magyarkanizsán.

Péntek december 2-a, tegnap volt.
Az adventi vásár 2 napig tart Magyarkanizsán,
a városi téren.
Tegnap a helyi általános iskolások
karácsonyi műsort is bemutattak.
Az adventi vásárban kézműves kirakodóvásár,
finom karácsonyi ételek és italok
és érdekes programok várják a kilátogatókat.
Az adventi vásárral szervezték meg tegnap
a Mikulás-futást is Magyarkanizsán.
A futáson közel 200 gyerek és felnőtt vett részt.
A városi térre nagyon sokan látogattak ki
tegnap Magyarkanizsán.
Az adventi vásár szombaton és vasárnap is
folytatódik a magyarkanizsai városi téren.
Ma december 3-a, szombat van.
Holnap december 4-e, vasárnap lesz.


Örülhetnek a magyarkanizsai napközis gyerekek

Megújult a magyarkanizsai Jovan Jovanović Zmaj Általános Iskola mindkét épületének napközije, a Magyar Nemzeti Tanács és a Magyar Kormány támogatásával. A beruházás értéke 1,5 millió dinár volt.

Gyermekjátékokkal, társasjátékokkal és számítástechnikai eszközökkel bővítették a termeket, amelyeket napi szinten közel száz gyerek vesz igénybe.
Reggel hattól délután három óráig vehetik igénybe a magyarkanizsai általános iskola napközi részlegét a diákok. Fontos volt a tantermek felújítása, hogy a gyerekek a kötelező tanítás után is minőségi időt tölthessenek el az intézményben - mondta Szepesi Zoltán iskolaigazgató. „Fontos az, hogy ha a gyerekek hosszabb időt töltenek el itt, a napköziben, akkor ez megfelelő körülmények között történjen, és a pedagógiai munkának is olyan kell lennie, hogy az megfelelő szintre tudja ezt hozni, és fontos nekünk, hogy ez magas szintű pedagógiai munka legyen.”
Egyre nagyobb teret kapnak az oktatásban a napközi jellegű szolgáltatások, ezért is tartja fontosnak a Magyar Nemzeti Tanács az ehhez hasonló beruházások támogatását. Jerasz Anikó, elnök, Végrehajtó Bizottság, MNT: „Mind új burkolatot kapott, tehát be lett meszelve, frissítve. Okos táblát, hordozható számítógépeket, írásvetítőt, számítógépet, bútorzatot, játékokat, rajzeszközöket, okos tévét tudtak vásárolni az intézményben, ami azt jelenti, hogy teljes egészében megújult és korszerűsödött a két napközis terem.”
Mindamellett, hogy a gyerekek felszereltebb teremmel gazdagodtak, fontos kiemelni, hogy közösségfejlesztés céljából is nagy segítség a beruházás - nyilatkozta Fejsztámer Róbert magyarkanizsai polgármester. „Hiszen itt a gyerekek egymás között több időt el tudnak tölteni, jobban meg tudják ismerni egymást, mint például csak az órákon. Tehát mindezeket összevetve úgy gondolom, hogy ez egy hasznos kezdeményezése a Magyar Nemzeti Tanácsnak.”
A magyarkanizsai Jovan Jovanović Zmaj Általános Iskolában már évek óta működik a napközi, és évről évre egyre nagyobb a szolgáltatás iránt az érdeklődés.

Megújult a magyarkanizsai napközi

Teljesen megújult a magyarkanizsai napközi 2 épülete.

Magyarkanizsa 1 település
Vajdaságban.
A magyarkanizsai napközi
2 épülete a Jovan Jovanović
Zmaj Általános Iskolához tartozik.
A magyarkanizsai napközi
felújítását a Magyar Nemzeti Tanács és a Magyar Kormány
támogatta pénzzel.
A Magyar Nemzeti Tanács
rövidítése az MNT.
A 2 napközi épülete be lett meszelve.
A 2 napközi új gyermekjátékokat,
társasjátékokat, okos táblákat,
hordozható számítógépeket
és új bútorokat kapott.
A 2 napközi épületébe
körülbelül 100 gyermek jár.
A gyerekek minden hétköznap
reggel 6 órától délután
3 óráig lehetnek
a magyarkanizsai napköziben.
Napközibe azok a tanulók járnak,
akik iskola előtt vagy
iskola után nem tudnak
hazamenni, mert szüleik dolgoznak.


Szabadkán is folytatódott az élelmiszercsomagok osztása a nyugdíjasoknak

Hétfőn a csantavéri, a hajdújárási, a királyhalmi és a ludasi nyugdíjasok vehették át a dobozokat.

Az elkövetkező két hétben a Szabadka környező településein élő, 30 ezer dinár alatti nyugdíjjal rendelkezők számíthatnak élelmiszercsomagokra.
Csantavér, Hajdújárás, Királyhalom és Ludas kisnyugdíjasai számára osztottak élelmiszercsomagot a hét első napján. A csantavéri Radák házaspár, aláírás után vehette át az élelmiszercsomagot. „Úgy vagyok vele, hogy amikor dolgoztam akkor sem kaptam több fizetést. Megszoktuk, hogy beosztjuk.”
Hajdújáráson is csomaghoz juthattak a helyi kisnyugdíjasok. Vasality Teréz: „Beosztva mindent alkalmazkodok. Egy fiam van, a férjem meghalt, se anyám, se apám egyedül élek.”
Hajdújáráson tíz főből álló önkéntes csapat mintegy 50-60 szép korú számára intézi a gyógyszer, illetve az élelmiszer beszerzést. Sövény Rudolf, tanácselnök, Hajdújárás HK: „A nyugdíjasok nekem telefonálnak, akinek valamire szüksége van, én adom tovább az infót.”
Szabadka önkormányzatának területén mintegy 16 ezer nyugdíjas van, akinek 30 ezernél alacsonyabb a nyugdíja. Horvát Tímea, alpolgármester, Szabadka: „Az élelmiszercsomagok kiosztása a nyugdíjösszegnek megfelelően történik, mégpedig több hullámban. Most van jelenleg a 15 ezertől 20 ezerig terjedő nyugdíjasoknak a csomagosztása. Lesz még egy következő hullám a 30 ezer alatt, illetve 20-tól 30 ezer dinár közötti nyugdíjjal rendelkezőknek.”
A kézbesített élelmiszerdobozok többek között lisztet, cukrot, sót, tésztát és konzerveket is tartalmaztak.

Folytatódik az élelmiszercsomagok osztása a kisnyugdíjasoknak

Folytatódik Szabadkán és környékén az élelmiszercsomagok osztása a kisnyugdíjasoknak.

Kisnyugdíjas az,
aki 30.000 dinárnál
kevesebb nyugdíjat kap.
Ma megkapták
az élelmiszercsomagokat
a csantavéri, a hajdújárási,
a királyhalmi és a ludasi
kisnyugdíjasok is.
Ma április 27-e,
hétfő van.
A következő 2 hétben
is kapni fogják
az élelmiszercsomagokat
a kisnyugdíjasok
Szabadkán és környékén.
Az élelmiszercsomagokat
önkéntesek viszik ki
a kisnyugdíjasoknak.
A kisnyugdíjasnak
alá kell írni, hogy
átvette a csomagot.
Az élelmiszercsomagokban
liszt, cukor, só,
tészta és konzervek is vannak.


Falutakarítási akció Bácskossuthfalván

Több mint kétszázan vettek részt a Föld napja alkalmából megszervezett falutakarítási akción Bácskossuthfalván.

Az önkéntesek, civil szervezetek, oktatási intézmények, vallási felekezetek a település több helyszínén szemetet szedtek, rendezték a zöld felületeket, szépítették a tereket. A falu apraja-nagyja seprűt, lapátot, szemeteszsákot ragadott.
Fazekas Viola és Nagy Anett:
„- A néptáncosokkal a Művelődési Ház előtt és környékén söprögetünk és gyomlálunk. Minden évben a táncosok is szoktak menni és mi is részt szoktunk ebben venni.
- Mennyire tartjátok fontosnak a környezeteteket, hogy látjátok, mennyire fontos, hogy időről időre ilyen akciókat szervezzetek?
- Számomra igazából ez fontos, hogy amelyik faluban élünk, ott rend legyen és tisztaság, mert sajnos eluralkodott a szemét, a paré és most ez jó lesz, hogy ki lesz takarítva és szép lesz ez az egész hely.”
A tűzoltók és a cserkészek a falut átszelő Krivaja patakot szabadították meg a szeméttől.
Ágyas Zoltán, a Papp Pál Cserkészcsapat parancsnoka: „Szükséges minden évben összegyűjteni, sőt többször is kellene, nem csak a Föld napján, hanem gyakorlatilag egész évben kellene, mert útközben vannak boltok és nem mindenki olyan felelős, hogy a szemeteskosárba dobja, hanem egyszerűbb útközben, ahogy megy eldobja és nem lát tovább semmit.”
A helyi közösség, a Kossuth tér, a színház környékén füvet nyírtak, sövényt vágtak, összeszedték a hulladékot.
Tóth Pál, a Moravicai Csuka Sporthorgász-egyesület elnöke: „Ez nagyon fontos, egy kicsit el van hanyagolva a természet, kicsit rendbe kell hozni, szépítjük a falut, sokan járnak idegenek is hozzánk, csak másként néz ki, hogyha rendbe teszünk mindent, tisztaság lesz.”
A település lakóinak fontos a tiszta, rendezett környezet és sokan hajlandóak is ezért tenni. A szép és tiszta környezet elérése mellett a gyerekek bevonása, a közösségépítés is az akció célja, mondta el Papp László, tanácselnök: „Megismerik, meglátják ezt a munkát, főleg mint mondtam az összetartozás élményéhez, de a környezetvédelem szempontjából is, hiszen most összeszedünk egy-egy sörös dobozt meg egy-egy eldobott csokoládépapírt, ami arra hívja fel a figyelmüket fel, hogy ezt nem kell csinálni, mert utána majd nekünk kell összeszedni.”
A több mint kétszáz résztvevőt a munka befejeztével közös ebéd és barátkozás várta.

Falutakarítási akció Bácskossuthfalván

Falutakarítási akciót szerveztek tegnap délelőtt Bácskossuthfalván.

Tegnap április 20-a, szombat volt.
A falutakarítási akciót a Föld napja alkalmából
szervezték meg Bácskossuthfalván.
Több mint 200 lakos vett részt a falutakarítási akcióban.
A település több helyszínén szemetet szedtek,
rendezték a zöld területeket, szépítették a tereket.
A résztvevők között voltak például néptáncosok, diákok, tanárok,
tűzoltók és cserkészek is.
Az akció során a falut átszelő Krivaja patakot
szabadították meg a szeméttől.
A bácskossuthfalvi helyi közösség, a Kossuth tér,
a színház környékén füvet nyírtak, sövényt vágtak,
összeszedték a hulladékot.
A lakosok szerint nagyon fontos tisztán és rendben tartani
a falut és a környezetet.
A több mint 200 résztvevőt a munka befejeztével
közös ebéd és barátkozás várta.


A mai nap folyamán a második adag vakcinát vehették fel az új városházára érkezők. 601 személyt oltottak be a kínai Sinopharm oltóanyagával.

A lakosság a koronavírus elleni vakcina második dózisát kaphatta meg hétfőn a szabadkai új városházán. A kínai Sinopharm oltóanyagát adták be. Makovics Ferenc feleségével érkezett az oltásra. Mint mondta, családja és környezete biztonsága miatt jelentkezett a vakcina felvételére.
"Az első megvan, így is, úgy is fel kell venni. Másrészt nem, hogy rászántuk magunkat, hanem polgári kötelességünknek éreztük, hogy ha már ez van, akkor csináljuk, amit csak lehet, hogy megálljon ez a cirkusz, ami van."
A királyhalmi Bálint Ilona elsőként oltatta be magát családjában. Elmondta, nincs olyan alapbetegsége, amely kizáró ok lett volna a vakcina felvételét illetően."Azért vettem fel, mert nem szeretnék beteg lenni. A családban sem szeretném, hogy bevigyem a betegséget, és jót akarok mindenkinek."
A polgárok oltása folyamatos, a vakcináció hétvégén is zajlik, mondta dr. Nikola Filipović, általános orvos."Ma a Sinopharm oltóanyaggal zajlik a revakcináció. Azok kapják meg az oltóanyagot, akik három hete már felvették az első dózist. A mai listán, ami reggel érkezett, 601 páciens neve szerepel. Az előttünk álló napokon is revakcináció lesz, tehát követjük, hogy meglegyen a három hét."
Az illetékes elmondta, hogy Szabadkára hamarosan újabb oltóanyag szállítmány érkezhet.

Folytatódik a tömeges újraoltás Szabadkán.

Ma március 29-e, hétfő van.
A mai nap a második adag
koronavírus elleni vakcinát vehették fel
az új városházára érkező emberek.
Ma 601 embert oltottak be a kínai gyártmányú
Sinopharm nevű védőoltással.
Ma azok az emberek kapják meg
a második adag koronavírus elleni védőoltást,
akik 3 hete már felvették az első adag vakcinát.
A következő napokban is folytatódik
az emberek koronavírus elleni
védőoltása Szabadkán.
Nem sokára újabb mennyiségű
védőoltás érkezhet Szabadkára.


Családi nap Kispiacon

Színes, gyermekprogramokkal és főzőversennyel átszőtt családi napot tartottak Kispiacon. Néhány éve ezzel a programmal ünneplik meg a Magyarkanizsa községhez tartozó település napját.
A mostani falunap valójában a kispiaci templom felépítése évfordulójának napja.
A sorrendben negyedik alkalommal megrendezett kispiaci családi nap fő attrakciója a kakaspörkölt-főzőverseny volt. Összesen 29 versenycsapat nevezett be, nemcsak a délvidékről, hanem az anyaországból, és a Felvidékről is jöttek kakaspörköltet főzni.
A felvidékiek a nagymama receptje alapján főzik a kakaspörköltet. Bachmann Benedek szerint a hagyma és a paprika az alap, az ételt nem kell túlfűszerezni, két, két és fél óra alatt puhára kell főzni.
"Mint magyarok, mert hát ugye mi ide tartozunk, lényegében a Nagy-Magyarország, nem kell mondani ugye, és nagyon, nagyon pörköltesek vagyunk."
A mórahalmi Tóth János Szakiskola csapata visszajáró résztvevője a kakaspörkölt-főzőversenynek. Pápai Péter szakoktató szerint miközben a tanintézményüket is népszerűsítik a vajdasági gyerekek számára, igyekeznek mindig valamilyen újragondolt módon elkészíteni az ételt.
"Ez a francia Coq Au Vin nevezetű étel, ami tulajdonképen egy ilyen borban főtt kakas. Tehát ez egy elég jellegzetes francia ételkülönlegesség, szerintem egy picit más logikával mutatja be az ételnek az elkészítési módját, a házasságát a borral, a hozzáadott zöldségekkel, a technológiával együtt."
Zsoldos Tibor, a kispiaci főzőcsapat szakácsa szerint nem szabad sok fűszerrel elvenni a kakas természetes ízét.
"Az megmaradjon, és kap egy igazi szaftot, egy igazi ízt, amivel a szájban omlik a hús szét, megfől, jól meg kell, hogy főljön."
Lecsós alappal, kevés vörösborral készítette az ételt Kispiac magyarországi testvértelepülése, Nagymágocs szakácsa, Szabó Attila.
"Egy kevés füstölt szalonnát olvasztunk zsírjára, utána ugye azon futtatjuk meg a vöröshagymát, a zöldpaprikát, illetve a paradicsomot, kevés fokhagyma megy hozzá. Ehhez adjuk hozzá az őrölt paprikát, ezt még ugye egy picit megpirítjuk, utána megy hozzá a hús, a húst egy picit pirítjuk, utána engedjük fel vízzel és félig főve tesszük hozzá a vörösbort."
A kispiaci falunapot úgy képzelték el, hogy a faluról és annak polgárairól szóljon - emelte ki Szarapka Ede, Kispiac Helyi Közösség elnöke.
"Ezért lett ilyen családi, baráti nap, és itt zömében a programok azok gyerekcentrikusak és családcentrikusak."
A kispiaci családi nap jó hangulatáról Zemkó Tamás helybeli zenész gondoskodott. Az Ékszer Nőegylet tagjai lángost sütöttek, összesen 50 kiló tésztából, és gyermekprogramokat is ők szervezték. A gyerekek számára volt zsákban ugrálás, szalmabála görgetés, csutkavár építés, gumicsizma dobálás és egyéb érdekes ügyességi versenyek. A teljesített feladatokért babszemeket kaptak, az összegyűjtött babszemeket pedig később ajándékokra válthatták be. A kispiaci bányató környékén családi sétakocsikázás várta a látogatókat.

Családi napot tartottak Kispiacon

Tegnap 4. alkalommal tartották meg a kispiaci családi napot.

Tegnap május 8-a, vasárnap volt.
Kispiac 1 falu Magyarkanizsa községben.
A családi napon érdekes gyermekprogramok
és kakaspörkölt-főzőverseny várta a kilátogatókat.
A családi nap mellett a kispiaci lakosok
falunapot is ünnepeltek tegnap.
Az idei falunapon ünnepelték
a kispiaci templom felépítésének évfordulóját is.
Idén 2022 van.
A családi napra összesen 29 versenycsapat
nevezett be.
A 29 versenycsapat kakaspörölt-főzőversenyen vett részt.
A főzőversenyre több vajdasági településről,
Magyarországról és Felvidékről is jelentkeztek.
Felvidék Szlovákiának az a része,
ahol sok magyar nyelvű ember él.
A kispiaci családi napon a jó hangulatért
Zemkó Tamás helybeli zenész gondoskodott.
Az Ékszer Nőegylet tagjai lángost sütöttek,
és érdekes programokat szerveztek
a gyerekek számára is.
A családi napon a gyerekek játszhattak
például zsákban ugrálást, szalmabála görgetést,
csutkavár építést és gumicsizma dobálást.
A kispiaci családi napon a kicsik
és a nagyok is jól szórakoztak és barátkoztak.


A szülők ismét bekísérhetik a gyerekeket az óvodába Szabadkán

Ismét beléphetnek a szülők az óvodák épületébe Szabadkán. Az iskoláskor előtti intézményekbe ezentúl a szülő kíséri be gyermekét és öltözteti át, a járványügyi előírások betartásával.

7 óra 15 perc. A Garai család egy része óvodába indul. Viktort édesanyja most már nem csak az ajtóig kíséri, be is mehet, egészen a csoportszobáig. Korábban viszont nem így történt. Mint mondták, az az időszak nem volt könnyű, de megszokták.
Garai Evelin, szülő: „A gyerek ahhoz alkalmazkodik, ami van, tehát ő azt szokta meg, hogy én nem mehetek be. Most, mikor már szerencsére be lehetett menni, akkor azért egy egész kicsit jobb, abból a szempontból, hogy szerintem az óvónőknek is könnyebb, mivel nem nekik kell azt a rengeteg gyereket vetkőztetni, öltöztetni, bekísérni, hanem tudjuk mi anyukák, másrészt lehet egy picit nehezebb, mert az elválás kicsit hosszadalmasabb, mivel én le tudom vetkőztetni, akkor még búcsúzkodunk, azt is igyekszem rövidre fogni, inkább a fiam miatt, hogy ne legyen neki nehezebb ott maradni.”
Tavaly rendhagyó módon kezdődött a tanév az óvodások és a bölcsődések számára is, a szülők csak az ajtóig vihették a gyermekeiket, azonban most megnyílt a kapu Szabadkán, és a szülők egészen a csoportszobák ajtajáig vihetik be a kicsiket.
Olivera Res, szülő: „Elég rossz volt, hogy nem mehettünk be átöltözni, mert megszoktuk, hogy úgy legyen, és akkor hirtelen jött, hogy nem szabad, de most jobb, hogy bemehetünk újra, elbúcsúzás és minden, az szép.”
A megkérdezett szülők elmondták, ezzel könnyebb és egyszerűbb lesz a kommunikáció is az óvónőkkel.
Halugin Laura, szülő: „Nagyon örülünk neki mindenesetre, mivel tényleg nagyon hiányzott az a közös kapcsolat, az információ átadása a szülők és az óvónők között, úgyhogy nagyon örülünk neki. Sokkal könnyebb, biztos vagyok benne, hogy mindkét fél részéről, hiszen mégiscsak a saját gyerekeinket visszük be. Van olyan szülő, aki most először lép be az óvoda belső területére, hogy így mondjam, nekik ez teljesen olyan, mintha most indulnának a gyermekeik óvodába.”
A szülők csak rövid ideig tartózkodhatnak az épületben és kötelezően be kell tartani az járványügyi előírásokat. Viselni kell a szájmaszkot, kezet kell fertőtleníteni és belépéskor a lázat is megmérik.
Veljko Vojnić, műszaki igazgató, Naša Radost Iskoláskor Előtti Intézmény, Szabadka: „A döntést 17-én hozták meg. Szabadkán a betegek és a fertőzöttek száma jelentősen csökkent, ezért hoztuk meg a döntést, hogy tehermentesítsük az óvónőinket, és hogy a szülők ismét bemehessenek az óvodákba, hogy jobban belelássanak az óvodák helyzetébe, az intézmény és az óvónők munkájába.”
Elképzelhető, hogy a szeptemberben kezdődő tanévben ismét a szülőkkel közösen zajlik majd az újonnan beiratkozó gyerekek beszoktatása az óvodákba és a bölcsődékbe - tette hozzá Veljko Vojnić.

Újra bekísérhetik a szülők gyermekeiket a szabadkai óvodákba

Újra beléphetnek a szülők az óvodák épületébe Szabadkán.

Eddig a koronavírus-járvány miatt
a szülők csak az óvoda bejáratáig
kísérhették el gyermekeiket.
Május 17-én hozták meg a döntést,
hogy újra bemehetnek az óvoda épületébe
a szülők Szabadkán.
Ez azt jelenti, hogy a szülő kíséri be
gyermekét az óvodába, és a szülő
öltözteti át a gyermekét az óvodában.
A szülők még csak rövid ideig lehetnek
az óvoda épületében.
A szülőknek továbbra is fontos betartani
a koronavírus elleni óvintézkedéseket.
A szülőknek maszkot kell viselniük,
az óvoda bejáratánál kézfertőtlenítés
és lázmérés is történik.
A megkérdezett szülők szerint nehéz időszak volt,
amíg csak az óvodák bejáratáig
kísérhették el a gyermekeiket.
A megkérdezett szülők szerint
így könnyebb és egyszerűbb lesz
a beszélgetés is az óvónőkkel.
Lehet, hogy szeptembertől újra
a szülőkkel együtt zajlik majd
az újonnan beiratkozó gyerekek beszoktatása
az óvodákba és a bölcsődékbe.


Fenyővásár Zentán

Hétfő délutántól ismét lehet fenyőfát vásárolni a zentai vásártéren. Összesen 4 árus kínálja a különféle nagyságú és fajtájú örökzöldeket.

Folyamatosan érkeztek a vásárlók a zentai vásártérre. Volt, aki csak nézelődött, de volt olyan vevő is, aki már megvásárolta a fenyőfát. Pap Péter elmondta:„A fajtáját vettem figyelembe és az ünnepet.
- Mennyiért vásárolta a fenyőfát?
- Ezt pontosan 1200 dinárért vásároltam.
- Miért szeretik az élő fát a műfenyőfa helyett?
- Azért, mert ez a hagyomány. Valamikor, annak idején, nem voltak műfák, és én tartom a hagyományt.”
Berényi Klára a fenyőfát néhány ággal helyettesíti: „Évekig labdával vettem a fenyőt, tehát töves fenyőt, és utána kiültettem. Amikor mindet ellopták tőlem, akkor átálltam a faágra. Azóta nem is viszem be a fenyőt a lakásba, csak egy faágat díszítek.”
A kínálat árban és fajtában is igen gazdag.
Subotić Vesna, eladó:„Van normand és luc. 500 dinártól felfelé.
- Melyik a népszerűbb fajta? Melyiket viszik a legtöbben?
- A normandot.
- Miért?
- Azért mert nem hullik gyorsan, és jó állású.”
Slavnić Ákos, a vásárteret üzemeltető Kommunális és Lakásgazdálkodási Közvállalat igazgatója megkeresésünkre elmondta, hogy annak ellenére, hogy nagyobb területről szó, és egyszerre kevesebb ember tartózkodik egy időben egy helyen, arra kéri a polgárokat, hogy tartsák be a maszkhasználatra és a távolságtartásra vonatkozó szabályokat.
„Ez itt mellettem egy lucfenyő. Egy ekkora fát már 3000 dinárért lehet kapni a vásártéren, a választék igen nagy.”

Fenyővásár Zentán

Hétfő délután óta újra lehet fenyőfát vásárolni a zentai vásártéren.

Hétfő december 14-e,
tegnap volt.
Zenta 1 község
és város Vajdaságban.
Összesen 4 árustól
lehet vásárolni
különféle nagyságú
és fajtájú fenyőfákat.
Az egyik eladó elmondta,
hogy árul normand fenyőt
és lucfenyőt is.
Az eladó elmondta,
hogy a fenyőfái
500 dinártól indulnak,
és vannak drágább
fenyőfák is.
Az eladó szerint
többen vásárolják
a normand fenyőt,
mert nem hullik gyorsan
a levele és jó állása van.
A zentai fenyővásárban is
fontos a maszk viselete
és a távolságtartás
betartása.


28. Arató Napok Hertelendyfalván

Az idei rendezvényre Székelyföldről, Gyergyóalfaluból is érkeztek vendégek. Az eseményt már hagyományosan a Tamási Áron Székely-Magyar Művelődési Egyesület és a szlovák Đetvan Művelődési Egyesület közösen szervezi.

A majd három évtizedes múltra visszatekintő kétnapos esemény minden évben július utolsó hétvégéjén a hagyományápolás mellett a találkozásokra is jó alkalmat biztosít. Az összejövetel a gyermekek kézműves foglalkozásával kezdődött a Reformáció parkjában. Vargyas Hajnalka, a gyergyóalfalui Domokos Pál Péter Hagyományőrző Egyesület képviselője, a vendégcsoport vezetője, fontosnak tartja a kapcsolatok ápolását.
„Voltunk már 2016-ban Hertelendyfalván, vissza is fogadtuk az itteni egyesületet, és szerettük volna ezt a kapcsolatot újraéleszteni, hogy új barátságok szövődjenek. Látjuk, hogy az itteniek számára is nagyon fontos a székely múlt, a székely gyökerek. Ennek az együtt átélése számunkra is óriási jelentőséggel bír, hogy tanuljunk egymástól.”
Este a Tamási Áron Székely-Magyar Művelődési Egyesület nyári színpadán három nemzet, a magyar, a szlovák és a szerb, kulturális műsorát láthatta a közönség. A székelyföldi gyermekek tartalmas műsorukban moldvai táncokat mutattak be a népes közönségnek.
Kirakodóvásár is volt, a torontálvásárhelyi Ó-gyógyszertár szaktársulat kézműves kozmetikumokat kínált.
Darko D. Dželajlija, Ó-gyógyszertár, Torontálvásárhely: „A mi társulatunk egy szaktársulat, amely elsősorban a gyógyszerészeti technológiának az ápolásával foglalkozik, hogy valamikor hogy készítették a gyógyszereket, hogy készítették a kozmetikumokat. Tartunk műhelymunkákat, ahol azok, akik nincsenek a szakmában, megtanulhatják, hogy kell készíteni a természetes kozmetikumokat, hogy kell házilag szappant készíteni. Az egyetemi tanhallgatók jönnek hozzánk, és láthatják, milyen módon készítették valamikor a gyógyszereket.”
Az Arató Napok leglátványosabb része mindig a felvonulás Hertelendyfalva utcáin. Ilyenkor a lovasok, a népviseletbe öltözött helyiek és vendégek, valamint az aratáshoz köthető gépezetek sora mutatkozik be. A szervezés a sok év tapasztalat után már rutinosnak tűnik, de így is sok a feladat. Az anyagi feltételek biztosítása is kihívás, hiszen a pályázatok nem jelentenek biztos alapot, így más támogatókról is gondoskodni kell.
Lőcsei Vilmos, elnök, Tamási Áron Székely-Magyar Művelődési Egyesület, Hertelendyfalva: „A feladat, megbiztosítani a pénzt. Sajnos az idén azt kell mondjam, hogy nem sokan, szóval voltak szponzorjaink, vagy vannak szponzorjaink, magánemberek. A tartománytól kaptunk egy kis pénzt, az idén a várostól sajnos nem kaptunk semmit se.”
Este aratóbál zárta a rendezvényt, melyen a jelenlevők egy kis művelődési műsort is megtekinthettek.

Arató Napok Hertelendyfalván

Minden évben július utolsó hétvégéjén tartják Hertelendyfalván az Arató Napokat.

Most van július utolsó hétvégéje.
Ma július 30-a, vasárnap van.
Idén 28. alkalommal szervezték meg
az Arató Napokat Hertelendyfalván.
Az idei rendezvényre külföldről is érkteztek vendégek.
Az Arató Napok tegnap
a gyermekek kézműves foglalkozásával kezdődött.
A programokat a Reformáció parkjában tartották meg.
Tegnap július 29-e, szombat volt.
Tegnap este a Tamási Áron
Székely-Magyar Művelődési Egyesület
nyári színpadán kulturális műsort láthatott a közönség.
A műsor során magyar, szlovák és szerb csoportok léptek fel.
Kirakodóvásár is volt az Arató Napokon.
Az Arató Napok leglátványosabb része mindig
a felvonulás Hertelendyfalva utcáin.
Ilyenkor a lovasok, a népviseletbe öltözött helyi lakosok,
a vendégek és az aratáshoz szükséges gépezetek vonulnak fel.
Tegnap este aratóbál zárta a rendezvényt.


Szebb napokat is megélt már a szabadkai ócskapiac

A március óta tartó koronavírus-járvány rányomta bélyegét a nagy népszerűségnek örvendő piac vasárnapi forgalmára, ahova korábban sokan jöttek Magyarországról.

Rosszabb időszakát éli a szabadkai ócskapiac. A külföldi vásárlók a helyzet miatt nem igazán lépik át a határt, és a hazai vevők száma is megcsappant. Az árusok a közelgő ünnepektől remélnek némi fellendülést.
Fúrógép, hegesztő és hegesztő pálcák, kalapács, csavarok és csaknem minden szerszám fellelhető a szabadkai ócskapiacon. A martonosi Csikós Lukács ácsmester szinte havonta ellátogat a piacra. „Itt minden megtalálható egy helyen. Az árak megfelelőek, van parkolási lehetőségünk, megvásároljuk azt, amit akarunk, kedvező áron.”
Nagyjából egy hónap van még hátra a karácsonyi ünnepekig, egyesek már az ajándékokat nézegetik. Jócsák Attila szerint jó áron, nagy kínálatból válogatva, sőt a vásárlótömeget elkerülve lehet most vásárolni. „Jók az árak, barátságosak az elárusítók, meg mert a közelben nincsen más. Ma két kis traktort meg két kombájnt vásárolok a gyerekeknek, ajándékba.”
Kötött ruhák, kardigánok, kabátok, táskák és egyéb kiegészítők. Mindez megtalálható Ábrahám Elviránál, ahol a hölgyek kedvükre válogathatnak. A járványhelyzet miatt azonban már kevesebbet vásárolnak - panaszolja az eladó. „Megcsappant a forgalmunk jócskán, de nem adjuk fel, dolgozunk, megyünk tovább, nem gondolkodunk a vírusról, megyünk előre, de megcsappant. Hiányoznak a magyarországi vásárlók, hiányoznak az események, amelyre fel tudnak öltözni a nők. Hiányzik az élet, az a jó kis megszokott élet és pezsgés.”
Annak ellenére, hogy a természetes és kézműves anyagokból készített termékek ismét nagy divatjukat élik, egyre kevesebb a vásárló - mondja Bašić Veronika. „Kevesebb, sokkal kevesebb a nép. Sétálók itt ott még vannak, de azok is félve, maszkkal jönnek hozzánk. Nagyon észre lehet venni, hogy nem olyan a piac, mint valamikor volt. Az egész év nagyon gyenge. Már évek óta gyengébb mint azelőtt, de most ez az év katasztrofális.”
Az árusok elmondták, hogy márciusban és áprilisban 40 százalékkal kevesebb helypénzt kellett fizetniük, most novemberben pedig 20 százalékkal kevesebbet. Ennek ellenére a legtöbben elégedetlenek az elenyésző forgalom miatt.

Kevesebb vásárló a szabadkai ócskapiacon

Kevesebb vásárló van vasárnaponként is a szabadkai ócskapiacon.

Korábban nagyon sok
vásárló volt
Magyarországról is
a szabadkai ócskapiacon.
A március óta tartó
koronavírus-járvány miatt
idén sokkal kevesebb
vásárló megy
a szabadkai ócskapiacra.
Korábban vasárnaponként
tömeg volt a szabadkai
ócskapiacon.
Ez már nincs így.
Az árusok is elmondták,
hogy a koronavírus
miatt rossz a helyzet
az ócskapiacon is.
Az árusok azt remélik,
hogy karácsony közeledtével
több vásárló fog
menni az ócskapiacra.
A szabadkai ócskapiacon
nagyon sokféle termék
megtalálható.
Mindenféle szerszám,
cipő, ruha, táska,
játékok és még
sok minden más
megtalálható
a szabadkai ócskapiacon.
Tegnap a vásárlók
azt mondták, hogy
a szabadkai ócskapiacon
jók az árak,
jó a minőség,
és nagy a választék
a termékek közül.
Tegnap november 22-e,
vasárnap volt.


Gőzerővel folyik az utak felújítása Csantavéren

Ma az úgynevezett tengelytörő bukkanókat törték fel és aszfaltozták újra a településen. Az akciót a VMSZ helyi szervezete kezdeményezte.

Csantavér több utcáján nehezítik meg a közlekedést az úgynevezett tengelytörő bukkanók. A letöredezett útszélek és az egyéb veszélyes útegyenetlenségek miatt a kerékpárosoknak és a négy vagy több keréken közlekedőknek is fokozott figyelemmel kell közlekedniük, nehogy megsérüljön a járművük. A helyiek örülnek az utak javításának.
Oláh Sándor, Csantavér: „Volt egy kis probléma ezzel az úttal, most látom, hogy kezdik ezt javítani, ennek örülök.”
Szűcs Sándor, Csantavér: „Nagyon jó, hogy ezt megcsinálják, mert tényleg tengelytörő. Meg aki nem tudja, biciklivel már keresztülesett rajta.”
Az utak javítását a Vajdasági Magyar Szövetség csantavéri helyi szervezete vállalta magára.
András Gyuricsin Attila, a VMSZ csantavéri helyi szervezetének elnöke elmondta, több tonna hidegaszfaltot vásároltak, hogy ki tudják javítani az úthibákat a településen. „Itt, a falunkban három helyen van úgynevezett tengelytörő bukkanó, ahogy a traktort vezető gazdák szokták mondani. Ez komoly gondot okoz évek óta, és most adódott lehetőség gépek és csapat, erő, anyag igénybevételére. Eldöntöttük, hogy most ezt kihasználva megoldjuk ezeket a három utcában lévő úthibákat, a tengelytörő bukkanókat. Ez nagyon pozitív fogadtatásban részesült a közösségünkben. Bízom benne, hogy ilyen léptekkel tudunk előre haladni.”
Csantavéren több helyen zajlik útjavítás és aszfaltozás. A Boris Kidrič utca aszfaltozása a végéhez közeledik, a kivitelező már az utolsó simításokat végzi, ezt követően a helyiek ismét használhatják az utat.

Útfelújítás Csantavéren

A napokban is folyik az útfelújítás Csantavéren.

Az utakat kijavítják és újra aszfaltozzák Csantavéren.
Összesen 3 utat javítanak ki Csantavéren.
Az útfelújítási akciót a VMSZ csantavéri szervezete szervezte meg.
Csantavéren az utak eddig nagyon rossz állapotban voltak.
A rossz állapotú utakon nem volt biztonságos a közlekedés
sem a kerékpárosoknak sem más járműveknek.
A csantavéri lakosok örülnek az utak javításának.
A Boris Kidrič utca aszfaltozása már a végéhez közeledik.
Az útjavítás befejeztével a helyi lakosok
ismét használhatják az utat.


Virágkiállítás Nagybecskereken

Háromnapos, eladással egybekötött virágkiállítás kezdődött Nagybecskerek főterén.

A hűvös, szeles idő ellenére volt érdeklődés és remélhetőleg szombatig sok látogatója lesz majd a rendezvénynek, melyet a helybeli Turisztikai Szövetség szervezett meg.
Virágdíszben várja a következő napokban a sétálókat Nagybecskerek. Sokan vásárlási szándékkal érkeztek a város főterére.
Erdei Gabriella, kiállító: "Téli szezonális virágokat árulunk most per pillanat. De van kínálatunk szobanövényre is. Az idő az egy kicsit hideg, de van kereslet a virágra. Most mennek a krizantémok, árvácskák. Meg vagyunk elégedve, bár is remélem, hogy meg leszünk."
A virágkertészet rendkívül sok kézi munkát igényel, így rájuk is kedvezőtlen hatással van a fiatalok elvándorlása. Ugyanis sokan nem folytatják a szülők által felépített vállalkozást.
Katona Nóra, kiállító: "Termelem a rózsatöveket, meg a fákat, meg a krizantémokat és abban a helyzetben vagyunk, hogy nem találunk munkásokat. Szóval munkáshiányban vagyunk jelenleg. És ez nagyon megnehezíti a termelést, mivel, hogy hiába volna rá igény, nem tudunk annyi mennyiséget kitermelni, amennyit lehetne és olyan minőségben."
A kaktuszok és a pozsgás növények sokszor nem keltik fel egyből az ember figyelmét. De aki szereti őket, az viszont nem sajnálja a rávalót és megvesz néhányat közülük. Ezt tapasztalja a legismertebb vajdasági kaktusztermelő.
Pavle Filep, kiállító: "Már 18 éve foglalkozok ezzel. Kezdetben nem tudtam olyan sokat ezekről a növényekről, de idővel eljutottam odáig, hogy mestere, sőt nagymestere lettem a kaktuszok termesztésének. Olyan 250-300 kaktuszfélém van, magam sem tudom a pontos számot, de mintegy száz fajtát eladásra termesztek."
A hidegebb idő beállta kedvez a virág és a zöld növényzet ültetésére. A kertészek szerint ilyenkor sokkal jobban megfogja a növény a földet és tavasszal újult erővel tud indulni a helyén.

Virágkiállítás Nagybecskereken

Háromnapos virágkiállítás kezdődött Nagybecskerek főterén.

Október 7-től október 9-ig tart
a virágkiállítás Nagybecskereken.
Nagybecskerek 1 város és község Vajdaságban.
Tegnap hűvös és szeles időjárás volt,
mégis sokan látogattak el a virágkiállításra,
Nagybecskerek főterére.
Tegnap október 7-e, csütörtök volt.
A szervezők azt remélik, hogy szombatig
sok érdeklődő megy el a virágkiállításra.
Szombat október 9-e, holnap lesz.
A nagybecskereki virágkiállításon főleg
téli virágokat árulnak, de vannak szobanövények is.
A virágkiállításon árulnak például
krizantémokat, árvácskákat és kaktuszokat is.
A virágtermesztők elmondták,
a hideg időjárás nagyon jó alkalom
a virágok és a zöld növények ültetésére.


Február elején megnyílhat a Koszovó utcai közúti aluljáró

Február első napjaiban átadhatják a forgalom számára a szabadkai Koszovó utcai közúti aluljárót, míg Szabadka város napjára várhatóan elkészül az új Majsai-híd is.

A gyorsvasút Újvidék és Szabadka közötti szakaszának munkálatai pedig a tervek szerint az év végéig fejeződhetnek be. Az illetékes miniszter szerint jól halad a vasútfejlesztés.
A Koszovó utcai közúti aluljáró az elkövetkező tíz nap alatt végleg elkészülhet. A határidő február elseje volt, de a kedvezőtlen januári időjárás miatt néhány napos csúszás lesz. Hátra van még az alapkonstrukció vízszigetelése és az aszfaltozás. Ha megfelelőek lesznek az időjárási körülmények, akkor ez néhány nap alatt befejeződik.
Kern Imre, Szabadka alpolgármestere a Pannon RTV Közügyek című műsorában csütörtökön több, a Belgrád–Budapest vasútvonal felújításához kapcsolódó beruházásról is nyilatkozott. Az új Majsai-hidat a tervek szerint Szabadka város napjára, azaz augusztus végén vagy szeptember 1-én vehetik majd birtokukba az autósok. A régi hidat lebontották, jelenleg a cölöpök fúrása zajlik, mivel ez a híd cölöpökön fog állni. A földalatti munkák körülbelül egy hónap alatt befejeződnek, és utána elkezdődik az építés.
Ezt nehezíti, hogy Zombor irányába továbbra is folyik a személy- és teherszállítás.Az európai tranzitforgalom ugyanis a Szeged–Szabadka–Zombor–Újvidék vonalon bonyolódik. Hozzátette, a Majsai híd keleti részén egy körforgalmat kellene építeni, amire még nincsenek biztosítva a pénzeszközök, de akár már a koalíciós tárgyalások során megpróbálják elérni, hogy az állam erre biztosítson összegeket.
Az alpolgármester kitért a Makszim Gorkij utcában lévő közúti aluljáróval kapcsolatos aggodalmakra, ugyanis repedések jelentek meg rajta. Kern Imre erről azt mondta, azok nem veszélyesek az építmény konstrukciójára nézve.
„Sajnos az idő közbeszólt egy kicsit, és bizonyos apró munkálatokat még nem fejeztek be, de a kivitelező mindennap dolgozik azon, hogy ez megtörténjen. Remélem, hogy egy hónap alatt befejezik az összes kísérőmunkát. Másrészt a polgárok jelezték, hogy problémák vannak a kiépített híd minőségével. Ami látszik, az nem érinti a híd minőségét, csak apró repedésekről van szó, amely a híd konstrukciójára nincs kihatással.”
A gyorsvasút Újvidék és Szabadka közötti szakasza egyébként nagyobb részt már elkészült. Az összes sín mintegy 55 százalékát helyezték le, ezt nyilatkozta a minap Goran Vesić, szerb közlekedési miniszter.„Ez azt jelenti, hogy a 280 kilométernyi sínből több mint 150 kilométernyi kész, az állomásokon ugye több sínpárral kell számolni. A munkálatok 74 százaléka már megvalósult. Nagyon gyorsan haladnak a munkálatok, így bátran kijelenthetjük, hogy az év végére a teljes munka elkészül. Ezt követően két-három hónapra van szükségünk a vasút tesztelésére. Tehát ezen a vonalon itt, mögöttünk már 2025 márciusától indulhatnak vonatok. Belgrádból 1 óra 10 perc alatt eljuthatunk Szabadkára.”
Ezzel Szerbia új, 108 kilométernyi gyorsvasutat kap, tette hozzá Goran Vesić.

Februárban megnyílhat a Koszovó utcai közúti aluljáró

Február elején megnyílhat a forgalom számára a szabadkai Koszovó utcai közúti aluljáró.

A Koszovó utcai közúti aluljáró a következő 10 nap alatt
végleg elkészülhet.
A határidő február 1-je volt.
A hideg januári időjárás miatt pár napos csúszás lesz.
Szabadka város napjára várhatóan elkészül az új Majsai-híd is.
Szabadka város napja szeptember 1-jén van.
A régi hidat lebontották, jelenleg földalatti munkákat végeznek.
A földalatti munkák várhatóan 1 hónap alatt befejeződnek,
és utána elkezdődik a hídépítés.
Tervek szerint az év végéig fejeződhetnek be
a gyorsvasút Újvidék és Szabadka közötti részének munkálatai.
Év vege decemberben van.
A gyorsvasút Újvidék és Szabadka közötti nagyobb része már elkészült.
Az összes sín több mint felét már lehelyezték.
A gyorsvasúton várhatóan 2025 márciusától indulhatnak vonatok.
Ezt azt jelentené, hogy Belgrádból 1 óra 10 perc alatt
eljuthatunk Szabadkára.


Kívül-belül megújult az oromhegyesi egészségügyi rendelő

A 282 négyzetméteres épület felújítását az energetikai minisztérium és a magyarkanizsai önkormányzat támogatta.

Még február elején megkezdődtek a felújítási munkálatok az oromhegyesi egészségügyi rendelő épületén. Nyílászárókat cseréltek, elvégezték a külső hőszigetelést, továbbá teljesen új fűtési rendszert kapott az épület, kicserélték a belső elektromos vezetékeket is, és kimeszelték a falakat. Emellett a mozgáskorlátozottak számára feljárót alakítottak ki.
Gyólai Karolina, a magyarkanizsai Egészségház igazgatója elmondta: „Maximálisan biztosítani fogjuk az embereknek az egészségügyi ellátást, mind az általános osztályon, mind a fogászaton, mind a gyerekosztály szolgáltatásában. Kétszer-háromszor havonta ki fognak járni ide újra a gyermekszakorvosok. Emellett mondhatom, hogy javult a betegek ellátásának minősége és a munkakörülmény is.”
Fejsztámer Róbert, Magyarkanizsa polgármestere elmondta, az oromhegyesi a harmadik teljesen felújított egészségügyi intézmény a községben, Kispiac és Horgos után: „Ez egy 19 millió dináros beruházás, amiből több mint 13 millió dinárt az energetikai minisztérium és 5,5 millió dinárt az önkormányzat biztosított. Természetesen hozzátartozik a történethez, hogy anélkül, hogy itt szó szerint segítséget adott volna, egyrészről nekünk a Vodovod a közvállalatunk, másrészről a helyi közösség, harmadrészről pedig az orvosok és a nővérek, akik itt dolgoznak, nagyon nehezen tudtunk volna ezt a projektet ennyire jól megvalósítani és kivitelezni.”
A polgármester hozzátette, hogy a további tervek között szerepel a magyarkanizsai Egészségház felújítása is.

Megújult az oromhegyesi egészségügyi rendelő

Kívülről és belülről is megújult az oromhegyesi egészségügyi rendelő.

Oromhegyes 1 falu
Vajdaságban.
Február óta újítják
az oromhegyesi
egészségügyi rendelőt.
Nyílászárókat cseréltek ki,
új fűtési rendszert kapott
a rendelő, és kimeszelték
a falakat is.
A rendelő bejáratához
feljáró lett kialakítva,
amit a mozgásakadályozott
emberek tudnak használni.
Az oromhegyesi egészségház
rendelőjének felújítását
az energetikai minisztérium
és magyarkanizsai önkormányzat
támogatta.
A tervek szerint
a magyarkanizsai
egészségház is
fel lesz újítva.


Ingyenes fürdőzés a hétvégén Magyarkanizsán

A magyarkanizsai Kommunális Közvállalat értesíti a lakosokat, hogy szombaton és vasárnap a Tisza-parti medencét minden fürdőző ingyenesen látogathatja 10-19 óra között.

A 2021-es fürdőszezon augusztus utolsó hétvégéjével véget ér. Az illetékesek köszönik a látogatóknak az itt eltöltött időt, és minden kedves érdeklődőt szeretettel várnak jövőre is.

A hétvégén ingyenes fürdőzést szerveznek Magyarkanizsán.

Magyarkanizsa 1 község és város Vajdaságban.
Hétvége szombat és vasárnap.
A Tisza-parti medencét minden fürdőző
ingyenesen látogathatja meg szombaton és vasárnap.
Szombat augusztus 28-a, holnap lesz.
Vasárnap augusztus 29-e lesz.
A hétvégén délelőtt 10 órától este 7 óráig
mindenki ingyenesen látogathatja meg
a Tisza-parti medencét.
Azért szervezik meg az ingyenes fürdőzést
Magyarkanizsán, mert augusztus utolsó hétvégéjén
véget ér a 2021-es fürdőszezon.
A szervezők szeretettel várják a hétvégén
a Tisza-parti medence látogatóit.


Állásbörze Nagybecskereken - Több vállalat, kevesebb álláskereső

32 vállalat 719 munkahelyet kínált a nagybecskereki állásbörzén. Ez a legnagyobb szám a 2005 óta megszervezett börzéken, ugyanakkor minden eddiginél kevesebb álláskereső volt a sportcsarnokban.

Nagybecskereken 2005 óta tartanak állásbörzéket, amelyeken az elmúlt egy-két évben egyre több munkáltató jelenik meg. Például már szabadkai, zentai és újvidéki cégek is próbáltak dolgozókat találni Nagybecskereken. Viszont egyre kevesebb a munkavállaló. Csordás Miklós, a Nemzeti Foglalkoztatási Szolgálat nagybecskereki tanácsadója elmondta: „Nagy a fluktuáció, tehát nagyon sokan elmennek, és nagyon sokan jelentkeznek fiatalok. Egy stratégiai terv van 2020-ig, annak alapján most beszélni GDP-ről, meg arányokról nem érdemes. Fontos az, hogy úgy látszik, hogy stabilizálódik a piac és tudunk teremteni lehetőséget azoknak, akik eddig nem is kaptak munkát. Mind több munkaadó van.”
Száz-száz munkást keres a nagybecskereki Draxlmayer és az újvidéki Lear Corporation kft. Folyamatosan dolgozókra van szüksége az egyik szerbiai üzletláncnak is. Sziveri Csilla, az üzletlánc emberi erőforrások menedzsere elmondta: „Az eladókat mindennap keressük, mert változik minden. Úgyhogy egyik nap vannak, ezek a szabadságok, úgyhogy állandóan keressük őket. Több munkást is keresünk. Nem lehet számokban megmondani.”
A legkeresettebbek a termelési dolgozók, de szükség van szinte minden végzettségű munkavállalóra, az általános iskolát végzettől a mérnökig. Toma Mihály nagybecskereki munkanélküli mezőgazdasági mérnök azt mondja: „Huszonhat munkaév után a vállalatom tönkre ment és akkor ebből az okból kerültem ebbe a helyzetbe. Egy ideig utána dolgoztam külföldön. Ha itten nem találok - mindenesetre szeretnék itthon a szakmámba munkát találni – de ha nem találok, akkor rá vagyok kényszerülve, hogy kimenjünk.”
A közép-bánáti körzetben tízezer, Nagybecskerek város területén pedig négyezer ötszáz munkanélküli van. Saša Santovac Nagybecskerek alpolgármestere elmondta: „Nagybecskereken nagymértékben visszaesett a munkanélküliek száma, a hét évvel ezelőtti 12,5 ezerről, jelenleg ez a szám ötezer alatt van. Ez azt mutatja, hogy egyre több munkaadónk van, növekszik a foglalkoztatottak száma. Ez nem üres mese, hiszen meglátszik a költségvetésben is, hiszen a jövedelem után adóból származó összeg minden évben nagyobb. A több foglalkoztatott pedig nagyobb béreket is jelent.”
A nagybecskereki ipari övezetben a hétvégén lesz a közel egymilliárd eurós zöldmezős beruházás alapkő-letétele. A kínai gumiabroncs-gyárban 2021-ben kezdik el a termelést, 1200 dolgozót vesznek fel.

Állásbörze volt Nagybecskereken

Állásbörze volt 2019. március 27- én Nagybecskereken.

Az állásbörzére sok munkáltató érkezik különböző helyekről.
A munkáltató az, aki adja a munkát.
Az állásbörzére sok ember érkezik, aki munkát akar kapni.
Az állásbörzén sok munkáltató keres munkást a vállalatába.
A nagybecskereki állásbörzén 32 vállalat volt.
A nagybecskereki állásbörzén 719 munkahelyet kínáltak az embereknek.
Nagybecskerek egy nagyváros Bánságban.
Bánság Szerbia része.
A nagybecskereki állásbörzét 2005-óta szervezik meg.
2019-ben nagyon sok vállalat volt a nagybecskereki állásbörzén.
2019-ben kevés ember keresett munkát a nagybecskereki állásbörzén.
Azért keresett kevés ember munkát az állásbörzén, mert sokan külföldre mennek dolgozni.
Azért megy sok ember külföldre dolgozni, mert ott több fizetést kap.
Ez a szerbiai vállalatoknak nem jó, mert kevés munkás marad az országban.


Advent a faluban - az esemény összehozza a hajdújárásiakat

A helyiek közösen készülnek, hangolódnak a karácsonyra.

16. alkalommal tartották meg az Advent a faluban elnevezésű rendezvényt Hajdújáráson.
Advent második vasárnapján a templomban jöttek össze a hajdújárásiak. A mise után sor került az adventi körmenetre is. A lakosok világító mécsesekkel a Keresztelő Szent János templomból a helyi kultúrotthon felé vették az irányt. Rontó Edit, Hajdújárás: „Én úgy szoktam készülni, és a családomban úgy készülünk a decemberi hónapban, hogy gondolunk az egész évben tapasztaltakra. Hálát adunk azért, hogy a Jóisten velünk volt ebben az évben.”
A Művelődési ház udvarán meggyújtották az adventi koszorú második gyertyáját is, majd karácsonyi dalokat énekeltek. A rendezvényt 16 éve minden évben megtartják. Ezzel is szeretnék szebbé tenni a karácsonyt. Sövény Rudolf, a szervezőbizottság elnöke: „Az egyik legszebb esemény, ami Hajdújáráson történik az év folyamán. Nagyon sok rendezvény van, de ez mindenképpen kiemelkedik. Adventi időszakban, a várakozás időszakában tartjuk, mikor kicsit megpróbálunk lecsendesedni, hangolódni az elkövetkező ünnepekre. Mindennél fontosabb, hogy az emberek pozitív töltettel, jó hangulatban forduljanak rá az év legszebb időszakára. Ezért csináljuk ezt a rendezvényt.”
A rendezvénynek közösség összetartó ereje is van - hangsúlyozta Kern Imre. Szabadka alpolgármestere hozzátette, nagyon fontos, hogy nemcsak Hajdújárás, hanem az egész délvidéki közösség is összetart. „Mi egyrészt várjuk a kis Jézuska születését. Ez biztos, hogy be fog következni. De van előtte egy hatalmas feladatunk, hogy jövő vasárnap elmegyünk szavazni, és megerősítsük a közösségünket. Legyen képviseletünk mint tartományi, mint országos szinten. És erős képviseletünk legyen, mert ha ez megvan, akkor tovább tudjuk vinni azt a rengeteg programot, amit eddig is csináltunk a délvidéki magyarság közösségében.”
Az érdeklődőket művelődési műsorral, és kézműves kirakodóvásárral is várták és díjazták a rajzpályázat nyerteseit is.

Advent a faluban elnevezésű rendezvény Hajdújáráson

Tegnap 16. alkalommal tartották meg az Advent a faluban elnevezésű rendezvényt Hajdújáráson.

Tegnap december 10-e, vasárnap volt.
A hajdújárási lakosok együtt készülnek a karácsonyra.
Advent második vasárnapján, vagyis tegnap
a templomban jöttek össze a hajdújárásiak.
A mise után adventi körmenet következett.
A lakosok világító mécsesekkel a Keresztelő Szent János templomból
a helyi kultúrotthon felé sétáltak.
A hajdújárási kultúrotthon udvarán meggyújtották
az adventi koszorú második gyertyáját is.
Ezután karácsonyi dalokat énekeltek.
Az érdeklődőket ünnepi műsorral
és kézműves kirakodóvásárral is várták.
Díjazták a rajzpályázat nyerteseit is.
A rajzpályázatban gyerekek vettek részt.


Szemétgyűjtés Csantavéren

Az EcoKarma nevű szervezet akciójában megtisztították a Csikér patak egy részét. Mintegy 30 önkéntes szemetet gyűjtött, festett, füvet nyírt, egyszóval szépítette a faluját.

Műanyag flakonokkal, nejlonzacskókkal és fekete zsákokkal volt tele szombat délelőtt a Csikér patak. Ezeket takarították el a helyi önkéntesek. Az összefogás egy pályázatnak köszönhetően valósult meg. Horváth Kávai Hanna, résztvevő: „Mégis valahogy meg tudjuk szebbíteni ezt az elég kicsi falut. Az is ösztönöz, hogy ne mindig bent legyünk, meg hogy a levegőn is legyünk, attól függetlenül, hogy hideg van. Jó volt eljönni, és nem csak a telefonon lógni, így most barátkozunk, beszélgetünk és buli volt.”
A szemétgyűjtésen kívül festettek is a fiatalok, a hídon lévő korlát újult meg. Bozsik Árpád, szervező: „Az ötlet a szelektív hulladékgyűjtésnek a problémájából ered. Azt szeretnénk elérni, hogy a falun belül mindenki szelektíven gyűjtse a hulladékot, és ezáltal védje a környezetet.”
Az eseményen a szervezők az összefogás fontosságát is hangsúlyozták. Ercsi Hargita, idegenforgalommal, beruházásokkal és nemzetközi kapcsolatokkal megbízott tag, Szabadka VT: „Kitalálták, hogy ezt a részt, itt a Csikért meg fogják tisztítani, aminek mindannyian nagyon örülünk egyébként, hiszen eléggé elhanyagolt mostanság. Nagyon szeretnénk, hogy miután kitisztítják ezt a részt, ezután ez tiszta is maradna, és az emberek továbbra is figyelnének a tisztaságára. Elsősorban a környezetvédelem, másodsorban pedig nem kell elfelejtenünk, hogy a közösségépítés is nagyon fontos mindannyiunk számára, mivel ez fog előre vinni bennünket, hogy összefogjunk mindannyian, és hogy ezt meg tudjuk csinálni közösen.”
Az akcióban résztvevők teát és harapni valót is kaptak a délelőtt folyamán. Az EcoKarma nevű szervezet célja az, hogy az elkövetkező időszakban is hasonló akciókkal hívja fel a figyelmet a környezetvédelem fontosságára.

Szemétgyűjtés Csantavéren

Szemétgyűjtési akció volt ma Csantavéren.

Ma november 14-e,
szombat van.
Csantavér 1 falu
Vajdaságban.
Az EcoKarma nevű
szervezet szervezte
a szemétgyűjtési akciót
Csantavéren.
30 önkéntes gyűjtötte
a szemetet, és
tisztította meg
a Csikér patak 1 részét.
Az önkéntesek
füvet nyírtak és
festettek, vagyis
szépítették a falut
ma délelőtt.
Az emberek örömmel
takarították a falut.
A szemétgyűjtési
akciót a következő
években is folytatnák
a szervezők.
Az önkéntesek
és a szervezők is
azt remélik,
hogy mindenki
vigyázni fog
a környezetre,
vagyis nem dobálják
szét a szemetet.
Az önkéntesek
teát és harapni valót is
kaptak ma délelőtt.


Karácsonyi hangulat Szabadka főterén

Megnyitotta kapuit a Télivásár, vagy közismertebb nevén a Winterfest Szabadkán. A rendezvényen csaknem 90 árus állította ki, főként kézműves termékeit.

Kürtőskalács és forralt bor. Minden karácsonyi vásár elengedhetetlen része. A szabadkai Winterfesten azonban egyéb különlegességek is kaphatók, mint amilyen a churros.
Szőcs Lehel, árus: „Fánkkülönlegességet készítünk belga csokoládéval és bízunk benne, mint minden évben, hogy sok látogató látogat el a Télivásárba.”
Csíszár Jenő már annyira várta a Winterfestet, hogy ezúttal még az otthon melege is csak a második helyre szorult: „Most jövök Szegedről és nem is mentem haza, hanem mindjárt jöttem a vásárba. Nagyon tetszik és nagyon jó, hogy minden évben megszervezik. Különösen jó a forralt bor, a mézes pálinka, a hurka és kolbász meg a sült csülök. Ezt nagyon szeretjük. Csak hiányzik még a cigányzene Szabadkáról, de drukkolunk, hogy majd legyen az is.”
A Télivásárt Bunford Tivadar, a szabadkai Városi Képviselő-testület elnöke nyitotta meg: „Szabadka egy keresztény város, egy keresztény gyökerekkel rendelkező város, és a lakossága lélekben készül a karácsonyra, Jézus születésére, függetlenül attól, hogy december 25-én, vagy január 7-én ünnepli a karácsonyt. Mindenkinek ez nagyon fontos.”
Az ünnepélyes megnyitón Dejan Ljubisavljević, a rendezvényt szervező Szabadkai Piacok Kommunális Közvállalat igazgatója kiemelte: „Az ételkülönlegességektől kezdve, a meleg sálakon és kesztyűkön keresztül, egészen az újévi és karácsonyi díszekig mindent kínálunk. Remélem, hogy ezt a tradíciót folytatni tudjuk. Ez most a kilencedik, reméljük, hogy még sok lesz. Mindenkinek kellemes karácsonyi és újévi ünnepeket kívánok.”
A Télivásár egészen január 13-áig várja az érdeklődőket Szabadka központjában.

Téli vásár Szabadka főterén

Megnyílt a téli vásár Szabadka főterén.
Tegnap nyílt meg a téli vásár.
Tegnap december 5-e, csütörtök volt.
A téli vásár neve Winterfest.
A Winterfest angol szó.
A téli vásáron 90 árus árulja a termékét.
A téli vásárban nagyon sok kézműves
terméket is árulnak.
A téli vásárban nagyon sok finom
ételt lehet vásárolni.
A téli vásárban nagyon sok finom
italt is lehet vásárolni.
A téli vásárban kesztyűket, sálakat,
karácsonyi díszeket is lehet vásárolni.
A téli vásár 2020. január 13-ig tart Szabadka főterén.


Egy újabb határidő – ezúttal 8 hónap

240 nap illetve 8 hónap áll a szabadkai SMB Gradnja építőipari cég rendelkezésére, hogy elvégezze a Szabadkai Népszínház belterének építési munkálatait.

Az önkormányzat a Szabadkai Népszínház felújításával és átépítési munkálataival kapcsolatos csaknem 1,15 milliárd dináros összértékű közbeszerzési szerződést a helyi SMB Gradnja építőipari vállalattal írta alá. A munkálatok VIII/2-es fázisára a kivitelezőnek 240 nap, vagyis 8 hónap áll a rendelkezésére.
Stevan Bakić, polgármester, Szabadka: „A projekt lezárása után befejeződik minden építkezési és szerelési munkálat a színházon belül és minden blokkjában is. Teljesen elkészül a színház nagyterme, a kamaraszínpad, az összes próbaterem, valamint a színészek, a technikai személyzet és az adminisztráció működéséhez szükséges helyiségek. Csak az önmagában különálló egységet képező koncertterem befejezése marad majd hátra. A színház azonban működhet folyamatosan, amíg a koncertterem rekonstrukciója zajlik. Ez egyben a Szabadkai Népszínház teljes újjáépítésének utolsó, kilencedik szakasza lesz.”
Stevan Bakić Szabadka polgármestere elmondta, a szerződés összértéke 1 milliárd 154 millió 920 ezer dinárt tesz ki. Az eszközöket három forrásból biztosították: a szerb kormány a kulturális minisztériumon keresztül 400 millió dinárral támogatta a munkálatok befejezését, a tartományi kormány 674 millió dinárral, míg Szabadka önkormányzata 80 millióval járult hozzá.
Igor Mirović, tartományi kormányfő: „Ha a kivitelező mondjuk február végén illetve március elején kezdi a munkálatokat, 240 nap a megállapodott határideje. Én hiszek a szakszerűségükben. Ez azt jelenti, hogy idén – hálátlan dolog jósolgatni – szeptember elsején vagy október elsején, de mindenképp ebben az évben bizonyosan. Van rá pénzünk, és vannak hozzá rátermett embereink. Talán szükség lesz sok külföldi felszerelésre, erre számítanunk kell, mint a lehetséges problémára a határidők betartásakor, de én optimista vagyok azzal kapcsolatban, hogy idén láthatjuk majd művészeinket fellépni a újjáépített színházban.”
A tartományi kormány elnöke arról is beszélt, hogy júniusban várható a palicsi wellnessközpont építésének befejezése és beüzemelése. Továbbá bejelentése szerint tavasszal további pénzeszközöket biztosítanak aszfaltozásra a városban.

Újabb határidő a Szabadkai Népszínház befejezésére

240 nap, vagyis 8 hónapon belül kész kell, hogy legyen a Szabadkai Népszínház.

A szabadkai SMB Gradnja építőipari cégnek
8 hónapja van, hogy befejezze a munkálatokat
a Szabadkai Népszínház épületén.
A Szabadkai Népszínház belterének
építési munkálatait kell befejezni 8 hónapon belül.
Stevan Bakić elmondta, 8 hónap múlva
teljesen elkészül a színház nagyterme,
a kamaraszínpad, az összes próbaterem
és a többi szükséges helyiség is.
Stevan Bakić Szabadka polgármestere.
8 hónap után már csak a koncertterem
befejezése marad majd.
A 8 hónapos határidő után a színház
folyamatosan működhet majd.
Tervek szerint júniusban a palicsi
wellnessközpont építése is befejeződik.
Így várhatóan idén már működni fog
a palicsi wellnessközpont.
Idén 2023 van.


Rendhagyó vásár Magyarkanizsán

Történelmi nap és kirakodóvásár várta ma a látogatókat Magyarkanizsán. A gyerekjátékok és a finom ételek mellett volt jurtabemutató, íjászkodás, vívás és fegyverbemutató is.

A hőség ellenére sokan látogattak ki a magyarkanizsai vásárba vasárnap délelőtt. Vásároltak is, de sokan az ebédet is itt fogyasztották el.
Bata Annamária, Magyarkanizsa: „Sajnos ritkán van Kanizsán vásár, de azt kihasználjuk és kijövünk szétnézni. A kínálat nem olyan bőséges, de attól kellemesen érezzük magunkat. Én a virágokat, a férjem a neki való szerszámokat, most pedig várjuk az ebédet.”
Az idei második vásár különlegessége az volt, hogy a vásártér egy történelmi napnak is helyet adott.
Pálfi Ervin, elnök, Magyarkanizsa: „Egy történelmi napról szól, mindaz mellett a hagyományainkról, ami itt mögöttem bemutatásra kerül. Mindez mellett van vércukorszint mérés, a Hello Kanizsa is kijött népszerűsíteni magát, a magyarkanizsai Egészségház is kint volt. Tehát nagy a látogatottság és nagyon örülök neki, hogy ilyen jól sikerült az idei második vásár.”
A történelmi napon belül jurtát állították, az ősi fegyvereket is meg lehetett tekinteni, de a gyerekek leginkább az íjászatot élvezték.
Fodor Hanna, Magyarkanizsa: „Volt egy tábla, azt el kellett találni. Nekem egy kicsikét elsőnek furcsa volt, de utána megpróbáltam újra és ott már sikerült.”
A helyi Ősök hangja polgári szervezet nagyon készült a napra. Elsősorban őseink mindennapjait szerették volna bemutatni, hogy hogyan éltek, hogyan harcoltak.
Szalma Tamás, alapító tag, Ősök hangja polgári szervezet, Magyarkanizsa: „Volt fegyverbemutató, ami állandóan megy, ha bárki odajön, akkor elmagyarázom neki. Szerettünk volna íjászkodni, de mivel a lovasok itt vannak, így nem engedtem. Szerettünk volna lövetni. Van a jurta bemutató, ami folyamatosan megy.”
A magyarkanizsai vásárban tehát mindenki találhatott kedvére való programot, de aki csak nézelődött vagy esetleg ebédelni érkezett, az sem csalódott.

Különleges vásárt tartottak Magyarkanizsán

Történelmi nap és kirakodó vásár várta tegnap a látogatókat Magyarkanizsán

Tegnap július 24-e, vasárnap volt.
Gyerekjátékok, finom ételek és italok,
valamint jurtabemutató, íjászkodás, vívás
és fegyverbemutató is várta tegnap
az érdeklődőket Magyarkanizsán.
Sok ember látogatott ki a magyarkanizsai
vásárba tegnap délelőtt.
Idén 2. alkalommal szervezték meg a vásárt.
Idén a vásár különlegessége az volt,
hogy történelmi napot is szerveztek a vásártéren.
A vásárban a magyarkanizsai Egészségház is
kint volt, ahol az embereknek
a vércukorszintjét mérték.
Kicsik és nagyok ugyanúgy találtak
érdekességet tegnap, a magyarkanizsai vásárban.


Augusztus 30-a a Majsai híd megépítésének határideje, és ehhez képest nem tapasztalható késés, a megnyitás dátumát pedig a szerbiai építésügyi minisztérium határozza meg - nyilatkozta a Pannon RTV-nek Góli Csilla, Szabadka alpolgármestere.

A híd azon az íven épül ki, amelyen 1912-ben eredetileg is kiépítették. A korábban a híd Vasutas helyi közösségi oldalán tervezett körforgalmat nem építi meg a kivitelező, az önkormányzat azonban mindent megtesz azért, hogy biztonságos és zökkenőmentes legyen a közlekedés a Majsai úton.
Serényen dolgoznak a munkások a Majsai híd építkezésén. A tavaly decemberi bontás óta annak, aki Makkhetes felől a városközpontba szeretne jutni, sokat kell kerülnie.
Sőregi József már nagyon várja, hogy megnyissák az új hidat: „Azt jelentené, hogy nem kellene annyit kerülni, mint amennyit eddig kerültünk. Csak rendesen csinálják meg és normálisan. Hogy rendes legyen és ne legyen az, hogy öt év múlva javítani kelljen.”
Ivan Arančić szerint a munkálatok nem jó irányba haladnak, hiszen az eredetileg tervezett körforgalom láthatóan nem épül majd meg a Majsai híd Vasutas helyi közösség felőli oldalán: „A munkálatok úgy haladnak, ahogy Isten akarja. Különben már több alkalommal változott a nyomvonal, a körforgalom és minden más terve. Olyanok is vannak, akik ezt akadályozzák, például az a fatelep, de senki nem reagál és ez teljesen normális. A végén pedig az lesz, hogy minden úgy lesz ismét, ahogy volt, és nem úgy, ahogy azt tervezték.”
A szabadkai önkormányzat követi és figyeli a munkálatokat, amik a város területén a Belgrád-Budapest vasútvonalon folynak. Az építésügyi minisztérium és a kínai kivitelező a Majsai híd felújításának operatív lebonyolítója. A munkálatok a tervek szerint augusztus 30-ig befejeződnek - nyilatkozta a Pannon RTV-nek Góli Csilla, alpolgármester.
„Voltak elképzelések, hogy a közlekedés észszerűsítése és biztonsága érdekében jó lenne körforgalom a Vasutas település oldalán, viszont ahogy közeledünk a beruházás végére, az az információ a minisztériumtól, hogy nem lesz kiépítve a körforgalom, és megmarad az íve is a Majsai hídnak. De mindent megteszünk mi, mint önkormányzat, hogy amennyire csak lehet, minél biztonságosabbá és gördülékenyebbé tegyük a forgalmat.”
Stábunk az építkezésen azt látta, hogy épül kerékpárút a hídra vezető szakaszon, de hivatalos megerősítést nem kaptunk arról, hogy a hídon is lesz-e majd biciklijárda. Arról viszont igen, hogy a Majsai híd munkálatainak befejezése után ismét funkcióba kerül a közcsap a Vasutas helyi közösségben.

Augusztus végére készül el a Majsai úti felüljáró Szabadkán.

A híd visszakapja eredeti építési formáját,
vagyis amilyen 1912-ben is volt.
Korábban úgy tervezték, hogy a híd
Vasutas helyi közösségi oldalán körforgalmat építenek.
Ez a körforgalom végül nem fog megépülni.
A Majsai hídon jelenleg is folynak a munkálatok.
Tavaly decemberben bontották le a hidat.
Tavaly 2023 volt.
A tavalyi híd bontása óta annak, aki Makkhetes felől
a városközpontba szeretne jutni, sokat kell kerülnie.
A lakosok már nagyon várják, hogy megnyissák az új hidat.
A látottak szerint épülni fog kerékpárút is,
de hivatalos információk még nincsenek róla.
A Majsai híd munkálatainak befejezése után
ismét működni fog a közcsap a Vasutas helyi közösségben.


Szabadka felkészült a fűtési idényre

Szabadkai Gázművek Kommunális Közvállalat

A meleg idő miatt nem indult meg a távfűtés Szerbia-szerte. A szabadkai önkormányzat döntése értelmében a fűtés akkor kezdődik meg, amikor három egymást követő napon az éjszakai hőmérséklet 12 fok alá csökken.

Egyesek azonban már fűtenek, villanymelegítőkkel, klímával, akinek van, gázzal, mivel az éjszakák hűvösek.
Az emberek többsége a napközben tapasztalt, az évszakhoz képest magas hőmérsékleti értékek ellenére már bekapcsolta a fűtést, elsősorban az esti órákban. Főleg klímával vagy más fűtőtesttel, illetve gázzal vagy éppen tüzelős tűzhellyel.
Vitman Maksimović Anasztázia: „Gázzal fűtünk, bekapcsoltam, de csak a minimálisra, amikor szükséges reggel és este.”
Ilić Rozália: „A fűtést még nem kapcsoltuk be, de mivelhogy Smederevo-i sparhelton főzök, így amíg megfőzök, bemelegítek is egy kicsit. Még eddig nem volt annyira szükség a fűtésre, habár az esték és a reggelek hűvösek, de még a fűtést nem igazán kapcsoltuk be.”
A Szabadkai Gázművek mintegy 12 ezer felhasználót lát el földgázzal, ők az év folyamán bármikor bekapcsolhatják a fűtést. Horvát Tímea, a szóban forgó kommunális közvállalat igazgatója elmondta, a téli idényben a fogyasztás jelentősen megnő. Mivel az éjszakák hűvösek, a gázórák azt mutatják, hogy sokan már bekapcsolták a fűtést. Tavaly egyébként összesen 25 millió köbméter volt az egész évi fogyasztás.
Horvát Tímea, igazgató, Szabadkai Gázművek KKV: „Stabil a gázellátás az idei szezonra, és az ár sem fog változni. Ha már az árnál tartunk, el kell mondani, hogy augusztustól növekedett a gáz köbméterenkénti ára 3 dinárral, a 2017-es évtől az idei év augusztusáig 33,73 dinár volt a gáz köbmétere, augusztustól pedig 36,56 dinár, tehát nem egész 3 dinárral drágultunk. Ennek ellenére el tudom mondani, hogy az érdeklődés a jövőbeni fogyasztók részéről, a polgárok részéről nagyon nagy, az idén 365 csatlakozási kérelem futott be eddig a közvállalathoz.”
Novembertől 10 százalékkal drágul a távfűtés is Szabadkán, így a megemelt összegű számlákat december elejétől kapják kézhez a fogyasztók. A távhőszolgáltatás öt hónapos komoly karbantartási munkát követően indulásra készen áll, amint csökken a kinti hőmérséklet, mondta Saša Petković, a Szabadkai Távfűtőművek igazgatója.
„Több mint 20 fok van odakinn, mi ilyen hőmérsékletben nem tudunk fűteni. A mi rendszerünk plusz 14 fokra van beállítva. És amint kint ennél magasabb a hőmérséklet, a rendszer automatikusan leáll, és leállnak az alállomások. Tehát, amíg ilyen magas külső hőmérsékletek vannak, mi nem indíthatjuk be a távfűtést. Mi egyébként minden este 21 óra után mérjük a hőmérsékletet, és amikor három egymást követő este 12 fok alá süllyed a hőmérséklet, beindítjuk a fűtést.”
Hozzátette, bár nehéz tél előtt állunk, nem tartanak attól, hogy akadozások lesznek a fűtésben. A fűtési szezon egyébként hivatalosan október 15-től április 15-ig tart, azzal, hogy a Szabadkai Távfűtőműveknek hideg idő esetén április 30-ig van fűtési kötelezettsége. A hét elején még kitart a vénasszonyok nyara, de szerdától az előrejelzések szerint csökken a hőmérséklet. Csütörtökön már lehűl, a nappali hőmérséklet is legfeljebb 16 fok lesz. Pénteken reggel már fagyponthoz közelíthet, mindössze 1-3 fokot mérhetünk majd a hajnali órákban. Amennyiben az időjósok nem tévednek, még ezen a héten felmelegedhetnek a radiátorok.

Szabadka felkészült a fűtési szezonra

A meleg időjárás miatt még nem indult meg a távfűtés Szerbiában.

Szabadkán a fűtés akkor kezdődik meg,
amikor 3 egymást követő napon
az éjszakai hőmérséklet 12 fok alá csökken.
Az emberek többsége már bekapcsolta a fűtést,
főleg az esti órákban, mivel az éjszakák hűvösek.
Főleg villanymelegítőkkel, klímával,
akinek van, az pedig gázzal fűt.
A Szabadkai Gázművek 12 ezer felhasználónak
biztosít gázfűtést.
Horvát Tímea a Szabadkai Gázművek
igazgatója elmondta, hogy van elég gáz
az idei fűtési szezonra.
Novembertől drágul a távfűtés is Szabadkán.
A megemelt összegű számlákat
december elejétől kapják majd el a felhasználók.
Szerdától az időjárás-előrejelzések szerint
hidegfront érkezik térségünkbe.
Csütörtöktől már lehűl a levegő,
a nappali hőmérséklet 16 fok körül alakul majd.
Csütörtök október 20-a lesz.
Pénteken reggel már fagyponthoz közelíthet
a hőmérséklet 1 fok és 3 fok közötti maximumokkal.
Ilyen hűvös időjárásban már ezen
a héten megkezdődhet a távfűtés Szabadkán.


Megújult a piactér Oromhegyesen

Megújult piactér áll ezentúl az árusok és a vásárlók szolgálatában Oromhegyesen, a magyarkanizsai önkormányzat támogatásának köszönhetően. Emellett a településen elkészült két új fedett buszmegálló is.

Új asztalok és új tetőszerkezet került az oromhegyesi piacra, aminek az árusok és a vásárlók egyaránt örülnek, hiszen így a fedett részeknek köszönhetően nem jelent többé problémát az eső sem.
Konc Klára, árus, Oromhegyes: „Én már itt vagyok 25 éve a piacon, ezen a helyen és nagyon jó, hogy most itt van ez a tető, mert ma is például akkora eső lett a végén, hogy haza kellett volna mennünk, nem tudtunk volna árulni.”
A piactéren emellett a magyarkanizsai Komunalac Kommunális Szolgáltató Közvállalat jóvoltából 8 kis fát is elültettek.
Bilicki Nándor, tanácstag, Oromegyes HK: „Önkormányzatunk támogatásának köszönhetően ezek a beton asztalok ki lettek cserélve, mivel az évek alatt ezek teljesen szétmorzsálódtak, valamint tető alá került ez a három sor beton asztal, ami így az ősz és a tél beköszöntével nagyon jó, mert a termelők és a termények nincsenek kitéve az időnek.”
Az oromhegyesi piacon megvalósult beruházás az önkormányzat jóvoltából jöhetett létre.
Fejsztámer Róbert, polgármester, Magyarkanizsa: „Ez, ahol most állunk, tehát a piac térnek a teljes felújítása egy 2,5 millió dinár értékű beruházás volt, amit az önkormányzat biztosított az oromhegyesi helyi közösség számára. Én úgy gondolom, hogy nemcsak az időjárás miatt, ami most esős és indokolja ezt, hogy ezt a piacteret fel kellett újítani, hiszen csak a középső rész volt annyira jó állapotban, hogy ott rossz idő esetén is lehetett árulni. Most három stand részt kaptak az árusok és a vevők is.”
Továbbá két új buszmegálló is készült Oromhegyesen, aminek összértéke közel 700 ezer dinár volt. Ezt az összeget a valamikor helyi járulékból fennmaradt pénzből biztosította a helyi közösség.

Megújult a piactér Oromhegyesen

Az árusok és a vásárlók örömére megújult a piactér Oromhegyesen.

A piactér felújítását a magyarkanizsai
önkormányzat támogatta.
Új asztalok és új tetőszerkezet került
az oromhegyesi piacra.
Korábban beton asztalok voltak
az oromhegyesi piactéren, amelyek már
nagyon rossz állapotban voltak.
Az új tetőnek nagyon örülnek az árusok
és a vásárlók is, mert így nem probléma az sem,
ha esik az eső.
Az új tetőszerkezetnek köszönhetően
esős időben is tudnak árulni a termelők.
A piactéren 8 kis fát is elültettek.
A piactér felújítása mellett a településen
2 új fedett buszmegálló is megépült.


Épül a kerékpárút Királyhalmon

Megkezdődött a 4,9 kilométer hosszú kerékpárút építése Királyhalmon az Opti-Bike projekt keretében.

A határszakasz optimalizálása, illetve a kerékpárutak tervezése és építése magyar-szerb határon átnyúló együttműködési program keretében valósul meg. Hamarosan Kelebián is újabb 3 kilométeres szakasszal bővül a már meglévő kerékpárút. A magyar partnervárosok Ásotthalom és Tompa. Az Opti-Bike projekt összköltségvetése 2 és fél millió euró, ebből 85 százalékot az Európai Unió biztosított.
A kivitelező már elkezdte az országhatárig vezető, 4,9 kilométer hosszú kerékpárút építését Királyhalmon. A helybéliek örülnek a beruházásnak.
Petrik Ilona és a gyerekek: „A gyerekek miatt is, meg az idősek miatt is jó lesz, nagyon jó. Elég nagy itt a forgalom most már, ahogy a határról is mennek. Nagyon jó lesz ez.”
„Nagyon szeretünk biciklizni, iskolába menet is jó lesz az új út. Nem kell majd átmenni az iskolánál a betonon, a forgalmas úton.”
Hamarosan Kelebián is megkezdődnek a kivitelezési munkálatok, ahol a határon átnyúló együttműködési program keretében újabb 3 km hosszú kerékpárút épül egészen az országhatárig. A két partnertelepülés közül Tompa már elkezdte a kivitelezési munkálatokat, Ásotthalom pedig kiírta a közbeszerzési eljárást.
Újhelyi Ákos, gazdasági ügyekkel megbízott tag, Szabadka Város Tanácsa: „A projekt összköltségvetése 2 és fél millió euró, ebből 85 százalékot az Európai Unió támogatásaként kaptunk meg, 15 százalékot pedig önrészként tettünk hozzá. Ami fontos még elmondani, hogy az Opti-Bike keretében 25 kilométernyi kerékpárút tervdokumentációját fogjuk elkészíteni, és a közeljövőben a támogatásokra pályázni fogunk.”
Az illetékes hozzátette, a közbeszerzési eljárást követően Szabadka Önkormányzata a kivitelezéssel a bajmoki Dubrava vállalatot bízta meg.

Épül a kerékpárút Királyhalmon

Épül a 4,9 kilométer hosszú kerékpárút Királyhalmon.

Királyhalma 1 falu Vajdaságban.
Királyhalmon van 1 szerb-magyar határ.
A szerb határrész Királyhalmon van.
A magyar határrész Ásotthalmon van.
Ásotthalom 1 falu Magyarországon.
Királyhalmon a kerékpárút a szerb határrészig lesz kiépítve.
A királyhalmi lakosok nagyon örülnek a kerékpárút építésének.
Királyhalmon nagy a forgalom a határ miatt.
Az emberek biztonságban fognak biciklizni a kerékpárúton.
Kelebián is építeni fognak kerékpárutat a mostani kerékpárúthoz.
Kelebián nemsokára 3 kilométer hosszú kerékpárutat fognak építeni.


Szombati menetrend szerint járnak a buszok Szabadkán

Mától munkanapokon is a szombati menetrend szerint járnak a buszok Szabadkán - írja a Subotica-trans Utasszállító Közvállalat a honlapján.

A cég már hosszabb ideje sofőrhiánnyal küzd, de most az influenzajárvány miatti megbetegedésekkel magyarázzák a járatok ideiglenes megszüntetését. Egyes nem hivatalos információk szerint a soffőrök munkabeszüntetéséről van szó. Így tiltakoznak a szerintük alacsony bérek és a túlóra miatt.
Pár ember várakozott a szabadkai Lifka mozinál a buszmegállóban ma délelőtt fél kilenckor. Török Tündének nem sikerült időben a munkahelyére érnie.
Török Tünde, Csantavér: „Csantavérről jövök és 7.15-kor van szombati menetrend szerint, nekem ki kell mennem Zorkáig és most több, mint fél órát várok és nagyon bosszantó, hogy várom az egyest.”
Szántó Károly szintén ebben a buszmegállóban várakozott, azonban ő nem bosszankodott.„- A menetrend megvan és az szerint várom.
- Tudja-e, hogy ma szombati menetrend szerint mennek a buszok?
- Úgy is jó, mert az is megvan, a szombati menetrend.”
Nagy Erzsébet busza 8 óra 50 perckor kellett volna, hogy megérkezzen, de hiába várta, nem jött. A megállóban kiragasztott menetrend szerint - a szombati napot nézve - majd csak tíz órakor lesz járat: „Megyek fordulok egyet a városban, egy órát nem toporgok itt, mit mást tudnék csinálni.”
Ez pedig már a Szabadkai Közkórház előtti buszmegálló.
Kiss László, Topolya: „Másfél órája, azt mondták van kilenc órakor, itt voltam kilencre, kilenckor sem ment busz. Talán negyed tizenegykor, hallom itt, egy fiatalasszony telefonált. Ez nagyon gyatra, hogy ennyit várakozni egy buszra, ez fantasztikus.”

A Subotica Trans Közúti Utasszállító Közvállalat honlapján ugyan közzétette, hogy szombati menetrend szerint közlekednek a járatai, az utasok egy része erről mégis csupán akkor értesült amikor a megszokott időben hiába várta a buszt.
Az utóbbi napokban megnövekedett a betegszabadságon levő sofőrök száma, ezért nem tudnak minden járatot elindítani - nyilatkozta még csütörtökön a Pannon RTV-nek Milan Vasović a Subotica-trans Közúti Utasszállító Közvállalat közlekedési ügyvezető igazgatója. Ma is kerestük őt, de egyelőre azt mondta, nem tud friss információt adni.
Milan Vasović, közlekedési ügyvezető igazgató, Subotica-trans Közúti Utasszállító Közvállalat: „Nehéz előre mondani bármit is, mert óráról órára változik a helyzet. Mi technikusok nem tudunk mit tenni az egészségügyi problémák ellen.”
Nem hivatalos információk szerint a betegszabadságon lévő alkalmazottak egy része nem beteg, hanem így tiltakozik az alacsony fizetések ellen. Az utasforgalmi vállalat arra kéri az embereket, hogy utazás előtt mindenképp tájékozódjanak a menetrendről. Az intézkedés addig marad érvényben, amíg nem lesz elegendő sofőr az eltörölt járatok újraindításához. Egyes információk szerint holnap még több busz maradhat ki.
Egyébként a Subotica Trans Közúti Utasszállító Közvállalat már január végén pályázatot írt ki, amelyben sofőr munkakörre keres alkalmazottakat. A honlapjukon szereplő értesítés szerint határidőt nem szabtak, továbbra is várják a jelentkezőket.

Szombati menetrend szerint mennek a buszok Szabadkán

A menetrend azt mutatja, hogy hova és hány órakor megy a busz.

2019. február 18-tól mennek a buszok szombati menetrend szerint Szabadkán.
Hétfőn, kedden, szerdán, csütörtökön és pénteken is szombati menetrendet kell nézni.
Ez a Subotica-trans Közúti Utasszállító Közvállalat honlapján van írva.
A Subotica-trans honlapja az interneten van,
ahol csak a Subotica-transról lehet olvasni, képeket nézni.

A Subotica-trans Közúti Utasszállító Közvállalat az a hely, ahol a buszok vannak.
A Subotica-trans Közúti Utasszállító Közvállalat az a hely, ahonnan a buszok
indulnak.
A Subotica-transban kevés a sofőr.
A sofőr az az ember, aki a buszt vezeti.
Azért mennek a buszok Szabadkán szombati menetrend szerint, mert a sofőrök betegek.
A sofőrök betegek, ezért nincs, aki vezesse a buszokat.
Kevés busz fog menni ezen a héten.
Ha busszal akarsz menni, nézd meg a Subotica-trans honlapját.
Ezt írd be az internetbe:
sutrans.rs
Jó utazást!


Megújul a Szabadkai Városi Könyvtár homlokzata

Érdekes történelmi és művészettörténeti tények a könyvtár homlokzatáról, és Szűcs Balázs, a Községközi Műemlékvédelmi Intézet igazgatója mesélt arról, mely épületek várnak még felújításra Szabadka központjában.

A napokban megkezdődik a Szabadkai Városi Könyvtár homlokzatának a felújítása. Amikor még tavaly novemberben megrongálódott az egyik Atlasz-szobor, a Községközi Műemlékvédelmi Intézetben azt nyilatkozták, hogy újabb omlások is történhetnek. Ezután kezdtek források után kutatni, majd Szabadka Város 18 millió dinárt nyert a szerbiai Államigazgatási és Önkormányzati Minisztérium pályázatán, hogy felújítsák az ország legrégebbi könyvtárának homlokzatát.
Már folynak az előkészületek, épülnek az állványok a Szabadkai Városi Könyvtár homlokzatának felújításához. A munkálatok ellenére a könyvtár továbbra is nyitva áll az olvasók előtt. Szeptembertől átálltak az egész napos nyitva tartásra, sőt már szombatonként reggel 8-tól 13 óráig is lehet könyvet kölcsönözni. A három kölcsönző osztályon kívül a tudományos osztályt is igénybe vehetik a tanulók és a kutatni vágyók, ahol a diplomamunkájukat, disszertációiakat is elkészíthetik.
Brezovszki Tamara, könyvtáros, digitalizácós osztály: „Nagyon fontos, hogy nemrég elkészült a könyvtárnak egy új részlege, egy új olvasóterme, sok számítógéppel felszerelt részlege, a digitalizációs osztály, hogy minden régi és ritka könyvet, érdekességet digitalizált formában az olvasóink meg tudjanak ismerni. Ezek hamarosan felkerülnek a számítógépeinkre, a honlapunkra.”
A szabadkai Városi Könyvtár épületét Raichle Ferenc álmodta meg 1895-ben, és egy évvel később már meg is épült. A neobarokk stílusú épület kezdetben a Nemzeti Kaszinónak adott otthont, és csak 1953-ban költözött bele a városi könyvtár. Irodalmi érdekesség, hogy ebben az épületben játszódik Kosztolányi Dezső Pacsirta című regényének néhány jelenete.
Dragan Rokvić, az intézmény igazgatója elmondta, hogy októberre, a könyvtár alapításának évfordulójára átadják rendeltetésének az új olvasótermet, amely már egy teljesen új, modern épületrészben kapott helyet: „A városi könyvtár folytatja az épület rendezését Pásztor Bálintnak köszönhetően. Ő intézkedett a tavasz folyamán, és 18 millió dinárt kaptunk a homlokzat felújítására. A térre néző homlokzatra gondolok, és szerintem két-három nap múlva - mivel az állványok már elkészültek - megkezdődnek a munkálatok az épület homlokzatán. Mint ismeretes, az olvasóterem decemberben elkészült, de a tűzvédelmi törvény módosítása miatt szükség van még néhány csatlakozóra. Ezek a csatlakozások a víznyomásra vonatkoznak és a füstelvezető rendszerre. A város szintén elkülönített 3 millió dinárt erre a célra, és éppen a napokban befejezzük a használati engedély megszerzésével kapcsolatos munkát.”
Az igazgató hozzátette, a homlokzat befejezése után további felújításokra lesz szükség. Elmondta, hogy folytatni szeretnék azt az elképzelést, miszerint a modern elemek harmonikusan kapcsolódhatnak a régivel. Mindenképpen szeretnék megóvni, megőrizni a kulturális örökséget, Raichle Ferenc ópuszát, emellett a 21. századi elvárásoknak is eleget kívánnak tenni.
Szűcs Balázs, a Községközi Műemlékvédelmi Intézet igazgatója mesélt arról, mely épületek várnak még felújításra Szabadka központjában.

A napokban megkezdődik a Szabadkai Városi Könyvtár homlokzatának felújítása.

Egy épület homlokzata az épület
utcára, kertre vagy udvarra néző falát jelenti.
A Szabadkai Városi Könyvtár homlokzata
már nagyon rossz állapotban van.
A Szabadkai Városi Könyvtár az ország
legrégebbi  könyvtára.
A munkások már készülnek a homlokzat felújítására.
A munkálatok elkezdődnek, de a városi könyvtár
továbbra is nyitva lesz az olvasók előtt.
Szeptembertől már szombatonként is
lehet könyveket kölcsönözni
reggel 8 órától délután 1 óráig
a városi könyvtárból.
A könyvtárban található tudományos osztályt is
használhatják a tanulók vagy a kutatók szombatonként is
a városi könyvtárban.
A Szabadkai Városi Könyvtár igazgatója elmondta,
hogy októberben átadják az új és modern
olvasótermet is.
A Szabadkai Városi Könyvtár igazgatóját
Dragan Rokvićnak hívják.
Az igazgató elmondta, hogy a könyvtár homlokzatának
befejezése után további felújításokra lesz szükség.


Megnyitotta kapuit a zentai Karácsonyi Kavalkád

Az esemény megmutatkozási lehetőséget biztosít a kézművesek számára.

10. alkalommal nyitotta meg kapuit a zentai Karácsonyi Kavalkád. A kézműves tárgyak kedvelői és az ünnepre felkészítő könnyed szórakozást kedvelők egyaránt megtalálhatják a kedvükre való dolgokat az eseményen.
Az ünnepre való hangolódásban igazán könnyed kikapcsolódást jelent a Karácsonyi Kavalkád, amely minden évben látogatók sokaságát vonzza. Bálint Eszter, Zenta: „Én nagyon örülök neki, mert karácsonyra hangolódunk. Kijövünk ide a gyerekekkel, nekik is érdekes, bírnak lovaskocsikázni, meg pónilóra is felülni, meg körbenézünk, a kiállítókat megnézzük.”
A saját készítésű illatgyertyáktól kezdve, a finom egyedi borkülönlegességeken át minden fellelhető itt. Ostojin Olivér a felesége, Mészáros Keceli Ágnes által készített termékekkel van jelen a vásáron. „Legtöbbet kerámiával készültünk, ezen kívül még a kínálatunkban megtalálhatók különböző grafikák, naptárak, képek is. A legtöbb ember ajándékot keres karácsonyra a szeretteinek. Eddigi tapasztalatok alapján, most már az 5. órában benne vagyunk, hogy kint vagyunk a vásáron, legtöbben kerámia karácsonyfadíszt vásároltak” - mondta Ostojin Olivér.
10. éve kerül megrendezésre Zenta főterén az esemény a karácsonyváró programsorozat keretében. Laskovity Kornél, igazgató, Zenta község Idegenforgalmi Szervezete: „Fontos számunkra, mert egyfajta kellemes hangulatot, karácsonyra való felkészülést hoz a város életébe és nagyon sokan haza is jönnek ebben az időszakban és más településekről is eljönnek Zentára. Ami a kínálatot illeti, minden nap hagyományos betlehemes előadások kerülnek a programba a délutáni órákban.”
Az esti órákban akusztikus koncertek is várják a kilátogatókat a fényjátékáról is ismert Karácsonyi Kavalkádon, amely egészen december 23-ig tart nyitva.

Megnyílt a zentai Karácsonyi Kavalkád

Tegnap délután nyílt meg Zentán a Karácsonyi Kavalkád.

Tegnap december 20-a, kedd volt.
A Karácsonyi Kavalkád karácsonyi vásárt jelent.
Kézműves tárgyak, karácsonyi díszek,
finom ételek és italok várják az érdeklődőket
a zentai Karácsonyi Kavalkádba.
Idén 10. alkalommal szervezik meg
a karácsonyi vásárt Zenta főterén.
Minden nap hagyományos betlehemes előadásokat is
megtekinthetnek délutánonként a Zentára látogatók.
Az esti órákban koncertek is várják a kilátogatókat.
Híres a Karácsonyi Kavalkád fényjátéka is.
A vásár december 23-ig, péntekig várja az érdeklődőket.


Ismét melegek lesznek a radiátorok Belgrádban annak ellenére, hogy a fűtésidény május harmadikán befejeződött. Kraljevóban, Šabacon, Sremska Mitrovicán, Pancsován és Temerinben is fűtenek.

Az alacsony hőmérséklet ellenére ez nem lesz lehetséges Nišben és Újvidéken, ugyanis már megkezdődött a távfűtőműrendszer éves felújítása.

Ismét melegek lesznek a radiátorok Belgrádban a hideg időjárás miatt.

Belgrád Szerbia fővárosa.
Ismét melegek lesznek a radiátorok Kraljevóban, Šabacon, Sremska Mitrovicán, Pancsován és Temerinben is.
A fűtésidény május 3-án befejeződött, de a hideg időjárás miatt újra melegek a radiátorok.
Fűtésidény télen van, amikor a hideg miatt melegek a radiátorok.
Nišben és Újvidéken nem lesznek melegek a radiátorok.
Azért nem lesznek melegek a radiátorok Nišben és Újvidéken, mert újítják a távfűtőműrendszert.
A távfűtőműrendszer sok csőből van, amiből meleg megy a házakba.


Egyre több turistát vonz Palics

Tízezer vendég érkezik hetente a palicsi akvaparkba, fürdőidényben szinte minden szálláshely megtelik Palicson. A tó körül megvalósult fejlesztések hozzájárulnak a turistaszám növekedéséhez.

Az üdülőtelepen megvan minden potenciál, hogy európai turisztikai célpont legyen.
Palics egy turisztikai központ. Jelképe a Víztorony, amit teljes mértékben felújítottak, megújult a sétány is, és kiépült az akvapark is, amelynek munkálatai szinte teljesen befejeződtek. Palics kiváló választás lehet a nyaralóknak.
Stevan Bakić, polgármester, Szabadka: „Palics rajta van a 6 legjobb turisztikai helyszínek listáján Szerbia első kategóriájában. A Tartományi Kormány ezt felismerte és támogatta. Ígéretet is kaptunk a további együttműködésre.”
Palics akár európai szintű turisztikai központ is lehet. Ebben hitt Pásztor István egykori VMSZ elnök is, megvalósítása érdekében számos projektet is elindított.
Juhász Bálint, elnök, Tartományi Képviselőház: „Sajnos már nem érte meg, de felújítottuk a palicsi Víztornyot, ami nem csak egy épület, nem csak a csodálatos szecesszió egy remekműve, hanem gyakorlatilag Palics szimbóluma, fontosnak tartotta, hogy a későbbi infrastruktúrát fejlesszük és ebben folyamatosan partnereket keresett és talált Aleksandar Vučić, a volt tartományi kormányfő Igor Mirović személyében, és a város polgármestere, Bakić úr személyében is, amiért nagyon hálás vagyok, hiszen a tartományi kormány szerepvállalása közel 700 millió dináros beruházása nélkül ezekből a projektekből nem lehetett volna semmi.”
A tartományi kormány is felismerte Palics lehetőségeit, ezért támogatja is. Az utóbbi években hatalmas összegekkel segítette a fejlődést. Palicsra egyre több turista érkezik a régióból - mondta Maja Gojković, a Tartományi Kormány elnöke, aki ellátogatott több palicsi helyszínre. Mint mondta, már azon gondolkodnak, mi hiányzik még, hogy fejlődhessen a helyi turizmus.
„Dolgozni kell a kongresszusi turizmuson, a kulturális turizmuson, és mindenképp eljön az idő, hogy azon gondolkodjunk, hogy a Palicsi-tó, Palics kapjon egy tekintélyes hotelt. A polgármester tájékoztatott, hogy vannak érdeklődő befektetők, folytatódnak majd az erre vonatkozó tárgyalások.”
Palics ideális helyszín egy kis pihenésre, könnyen megközelíthető, mintegy 45 percre van Újvidéktől, és közel 1,5 óra távolságra Belgrádtól. Amint elkészül a gyorsvasút Belgrád és Budapest között, ez az idő is lerövidülhet, sőt újabb távlatok nyílhatnak a turizmusban.

Egyre több a turista Palicson

Hetente 10 ezer vendék érkezik a palicsi akvaparkba.
Fürdőszezonban, vagyis főleg nyáron
minden szálláshely megtelik Palicson.
A tó körüli fejlesztéseknek köszönhetően
növekedett meg a turisták száma Palicson.
Palics egyik fontos épülete a Víztorony, amit teljesen felújítottak.
Megújult a palicsi sétány is, és kiépült az akvapark.
Palics kiváló választás lehet a nyaralók számára.
Palics könnyen megközelíthető, 45 percre van Újvidéktől,
és 1,5 óra távolságra Belgrádtól.
Ahogy elkészül a gyorsvasút Belgrád és Budapest között,
ez az idő is lerövidülhet,
és még több turistát hívogat majd Palicsra.


Felújítják a szabadkai játszótereket

Tartan-burkolatot és kerítéseket kap idén több szabadkai játszótér. Radoslav Vukelić, a szabadkai Közigazgatási Hivatal kommunális-ügyi titkára elmondta, hogy a tavalyi év derekától hivatala felel a város területén található játszóterek karbantartásáért.
A szabadkaiak nagyon várják a játszóterek felújítását. Boris Papak: „Az jó, hogy a város központjában több játszótér van, egy olyan terület, ahol a gyerekek játszhatnak és futkározhatnak. Azt hiszem, hogy eddig nem volt elég játszótér.”
A szabadkai Közigazgatási Hivatal kommunális-ügyi titkárságának tervei szerint felújítanák a Tokió lakótelepen található három játszóteret, a Harcosok Sorakozója Lakótelepen lévő Nada Dimić utcait, valamint a Tesla-telepi Anton Aškerc utcában lévőt is. A Szabadka központjában, illetve a sétaerdőnél található játszótereket tartan-burkolattal, valamint új eszközökkel látják el, ezek viszont állami projektek. Jelena Pavković: „Szerintem fontos, hogy legyen egy kerítés, azért, hogy az idősebb gyerekek ne tudjanak bejönni és megrongálni a játszóteret. Tehát a játszóteret minden évben felújítják, ezt tanúsíthatom, az idősebbek pedig megrongálják ezeket, a fiatalabbaknak ezért nincs hol játszaniuk.”
Makkhetes helyi közösség területén található egy 100 négyzetméteres játszótér, amelyet 2011-ben alakított ki a VMSZ helyi szervezete a Magyar Nemzeti Tanáccsal és a Vajdaság Erdei Közvállalattal közösen. Kovács Ferenc, a VMSZ makkhetesi helyi szervezetének elnöke: „A játszóteret a helyi szervezet szokta karban tartani. Egy nagyobbat tervezünk az idén márciusban, ha az idő megengedi. Át fogjuk tatarozni teljesen az egész játszóteret, újrafestjük, kicseréljük azokat a részeket, amelyek esetleg veszélyesek lehetnek, vagy károsodtak, vagy elhasználódtak. De ezeket az elmúlt években is végig csináljuk.”
A játszóterek karbantartására és felújítására a városi költségvetésből mintegy 4 millió dinárt különítettek el. Radoslav Vukelić, kommunális-ügyi titkár, Közigazgatási Hivatal, Szabadka: „73 játszótérért felelünk. Ami fontos, hogy minden szabadkai játszótér az elkövetkező időszakban sorra kerül. A kommunális-ügyi titkárság felelősségteljesen viszonyul a legkisebbekhez, és a rendelkezésre álló pénzeszközökkel, valamint a dinamikával összhangban, az elkövetkező időszakban, biztos vagyok benne, hogy az összes játszóteret a megfelelő időben helyreállítjuk.”
A játszóterek tisztaságáért továbbra is a Szabadkai Köztisztasági és Parkosítási Kommunális Közvállalat felel.

Felújítják a szabadkai játszótereket

Idén több szabadkai játszótér fel lesz újítva.

Idén 2020 van.
Tartan-burkolatot fog kapni
több szabadkai játszótér.
Tartan burkolat 1 padlófajta.
A tartan-burkolat nem csúszik.
A tartan-burkolat puhább,
mint a fű vagy a homok.
A tartan burkolaton a gyerekek
nyugodtan tudnak futni
és mászni is.
Kerítéseket is fog kapni
több szabadkai játszótér.
Új játszóeszközöket is kapni fog
több szabadkai játszótér.
Szabadkán a következő
játszóterek lesznek felújítva:
Tokió lakótelepen található 3 játszótér
a Harcosok Sorakozója Lakótelepen
lévő Nada Dimić utcai játszótér
a Tesla-telepi Anton Aškerc utcában lévő
játszótér
Szabadka központjában lévő játszótér
A sétaerdőnél található játszótér.
A szabadkai emberek
már nagyon várják
a játszóterek felújítását.